>TABELPOSITION>

Protokol fra mødet mandag den 18. marts 2002

(2002/C 231/01)

(Mødet åbnet kl. 12.05)

Højtideligt åbningsmøde

I det højtidelige åbningsmøde deltog Frene Ginwala, formand for Sydafrikas Nationalforsamling, og Ramón de Miguel, Kongeriget Spaniens minister med ansvar for europæiske anliggender og formand for Rådet for Den Europæiske Union.

(Mødet udsat kl. 13.00 og genoptaget kl. 15.05)

FORSÆDE: Glenys KINNOCK

Formand

Den Blandede Parlamentariske Forsamlings møde

1. Den Blandede Parlamentariske Forsamlings sammensætning

2. Modtagne dokumenter

Beslutningsforslag indgivet til Den Blandede Parlamentariske Forsamling af Præsidiet i henhold til artikel 18, stk. 5.

Vestafrika

- (APP/3341) af følgende medlemmer: Schwaiger, Morillon og Maij-Weggen for PPE-DE-Gruppen og Andrews for UEN-Gruppen.

- (APP/3342) af følgende medlemmer: Carlotti, Junker, Karamanou og Scarbonchi for PSE-Gruppen, van den Bos for ELDR-Gruppen, Wurtz, Sylla, Vinci og Sjöstedt for GUE/NGL-Gruppen og Malis repræsentant.

- (APP/3343) af følgende medlemmer: Rod, Maes, Lannoye, Schörling, Isler Béguin og Boumediene-Thiery for Verts/ALE-Gruppen.

Centralafrika

- (APP/3344) af følgende medlemmer: Schwaiger, Berend og Van Hecke for PPE-DE-Gruppen, van den Bos og Dybkjær for ELDR-Gruppen, Maes, Rod, Isler Béguin, Schörling og Lannoye for Verts/ALE-Gruppen, Vinci, Sylla og Sjöstedt for GUE/NGL-Gruppen og Andrews for UEN-Gruppen.

- (APP/3345) af følgende medlemmer: Sauquillo Pérez del Arco, Carlotti og Junker for PSE-Gruppen.

Det sydlige Afrika

- (APP/3346) af følgende medlemmer: Van Hecke og Schwaiger for PPE-DE-Gruppen, Andrews og Ribeiro e Castro for UEN-Gruppen samt Souchet.

- (APP/3347) af følgende medlemmer: Scheele, Theorin og Junker for PSE-Gruppen, Maes, Rod, Schörling, Lannoye og Isler Béguin for Verts/ALE-Gruppen, Miranda, Sylla, Vinci og Sjöstedt for GUE/NGL-Gruppen.

- (APP/3348) af følgende medlemmer: van den Bos og Dybkjær for ELDR-Gruppen.

- (APP/3349) (Madagaskar) af følgende medlemmer: Corrie, Gemelli og Maij-Weggen for PPE-DE-Gruppen, Fruteau, Carlotti og Junker for PSE-Gruppen, van den Bos og Dybkjær for ELDR-Gruppen, Rod, Maes, Lannoye og Schörling for Verts/ALE-Gruppen, Sylla for GUE/NGL-Gruppen og Andrews for UEN-Gruppen.

- (APP/3350) (Zimbabwe) af Zimbabwes repræsentant.

- (APP/3351) (Zimbabwe) af følgende medlemmer: Corrie, Maij-Weggen, Bowis, Schwaiger, Gemelli, Van Hecke og Fernández Martín for PPE-DE-Gruppen, Junker og Kinnock for PSE-Gruppen og van den Bos og Dybkjær for ELDR-Gruppen.

Østafrika

- (APP/3353) af Yohannes (Etiopien).

- (APP/3355) af følgende medlemmer: Khanbhai, Maij-Weggen og Van Hecke for PPE-DE-Gruppen, Ghilardotti og Junker for PSE-Gruppen, van den Bos for ELDR-Gruppen, Sjöstedt, Sylla og Vinci for GUE/NGL-Gruppen, Schörling, Maes, Rod, Lannoye og Isler Béguin for Verts/ALE-Gruppen.

Vestindien

- (APP/3356) (Haiti) af følgende medlemmer: Ferrer og Maij-Weggen for PPE-DE-Gruppen, Junker for PSE-Gruppen, van den Bos og Sanders-ten Holte for ELDR-Gruppen, Schörling, Maes, Rod og Lannoye for Verts/ALE-Gruppen, Sylla, Sjöstedt, Vinci og Miranda for GUE/NGL-Gruppen og Andrews for UEN-Gruppen.

- (APP/3357) (Cuba) af AVS-Gruppen.

- (APP/3358) (Cuba) af Ferrer for PPE-DE-Gruppen.

- (APP/3359) (Cuba) af følgende medlemmer: Martínez Martínez, Fava og Junker for PSE-Gruppen.

- (APP/3360) (Cuba) af følgende medlemmer: van den Bos og Sanders-ten Holte for ELDR-Gruppen.

- (APP/3361) (Cuba) af følgende medlemmer: Miranda, Vinci og Sylla for GUE/NGL-Gruppen.

- (APP/3362) (Cuba) af følgende medlemmer: Isler Béguin, Rod, Maes, Schörling og Lannoye for Verts/ALE-Gruppen.

Stillehavsområdet

- (APP/3363) af følgende medlemmer: Zimmerling, Deva og Maij-Weggen for PPE-DE-Gruppen, Kinnock og Junker for PSE-Gruppen, van den Bos og Sanders-ten Holte for ELDR-Gruppen, Sylla, Sjöstedt og Vinci for GUE/NGL-Gruppen, Andrews for UEN-Gruppen, og repræsentanterne fra Republikken Fiji, Salomonøerne, Cookøerne og Niue som repræsentant for Stillehavsområdet.

- (APP/3364) af Chaudhry (Fiji)

Handel (oprindelsesregler/økonomiske partnerskabsaftaler)

- (APP/3365) (økonomiske partnerskabsaftaler) af Cariforum-Gruppen og repræsentanten fra Mauritius.

- (APP/3366) (handel, oprindelsesregler, sundhedsmæssige og plantesundhedsmæssige foranstaltninger) af AVS-Gruppen.

- (APP/3367) (handel, oprindelsesregler, sundhedsmæssige og plantesundhedsmæssige foranstaltninger) af repræsentanten fra Ghana.

- (APP/3368) (handelsforhandlinger EU/AVS-staterne) af følgende medlemmer: Lannoye, Rod, Maes, Schörling, Isler Béguin for Verts/ALE-Gruppen, Miranda, Sjöstedt, Vinci og Sylla for GUE/NGL-Gruppen.

- (APP/3369) det nye partnerskab for Afrikas udvikling(NEPAD) af repræsentanterne for Sydafrika og Namibia, af følgende medlemmer: Schwaiger og Maij-Weggen for PPE/DE-Gruppen, Junker og Désir for PSE-Gruppen, Flesch og van den Bos for ELDR-Gruppen, Andrews for UEN-Gruppen og Sandbæk.

- (APP/3379) (bananer) af Sardjoe, Kruisland og Sital (Surinam).

- (APP/3370) (sukker) af AVS-Gruppen.

Kønsrelaterede spørgsmål

- (APP/3371) af følgende medlemmer: Lulling og Maij-Weggen for PPE-DE-Gruppen, Gröner og Junker for PSE-Gruppen, Dybkjær og van den Bos for ELDR-Gruppen, Schörling, Isler Béguin, Maes, Rod, Lannoye og Boumediene-Thiery for Verts/ALE-Gruppen, Sylla, Sjöstedt, Vinci og Miranda for GUE/NGL-Gruppen, Andrews for UEN-Gruppen og Sandbæk for EDD-Gruppen.

Sundhed

- (APP/3372) af følgende medlemmer: Bowis og Maij-Weggen for PPE-DE-Gruppen, Junker og Howitt for PSE-Gruppen, Sanders-Ten Holte og van den Bos for ELDR-Gruppen, Andrews for UEN-Gruppen og Sandbæk.

- (APP/3373) af følgende medlemmer: Rod, Lannoye, Maes, Schörling og Isler Béguin for Verts/ALE-Gruppen, Miranda, Sylla, Sjöstedt og Vinci for GUE/NGL-Gruppen og Sandbæk.

Rio II-topmødet (Rio +10)

- (APP/3374) af Sydafrikas repræsentant.

- (APP/3375) af følgende medlemmer: Wijkman, Fernández Martín og Van Hecke for PPE-DE-Gruppen, Désir og Junker for PSE-Gruppen, van den Bos og Flesch for ELDR-Gruppen, Andrews for UEN-Gruppen og Sandbæk for EDD-Gruppen.

- (APP/3376) af følgende medlemmer: Lannoye, Schörling, Rod, Maes, Isler Béguin og Boumediene-Thiery for Verts/ALE-Gruppen, Wurtz, Miranda, Sylla, Sjöstedt og Vinci for GUE/NGL-Gruppen.

Erklæring

- (APP/3382) af Sydafrikas repræsentant: erklæring om de kommende AVS-EU- forhandlinger om nye handelsordninger.

3. Godkendelse af den foreslåede dagsorden (APP/3336)

Fristen for indgivelse af kompromisbeslutninger fastsattes til mandag den 18. marts kl. 18.00.

Fristen for indgivelse af ændringsforslag fastsattes som følger:

- til betænkningen fra Arbejdsgruppen om Gennemførelse af Partnerskabsaftalen (forretningsordenen)(APP/3333): tirsdag den 19. marts kl. 15.00.

- til erklæringen om de kommende AVS-EU-forhandlinger om nye handelsordninger: onsdag den 20. marts kl. 10.00.

- til forslag til kompromisbeslutninger og andre beslutningsforslag, der sættes under afstemning: onsdag den 20. marts kl. 10.00.

- til anmodninger om afstemningsmetoder (delt afstemning, hemmelig afstemning, særskilt afstemning for hver gruppe af repræsentanter): torsdag den 21. marts kl. 9.00, skriftligt.

Den således ændrede dagsorden godkendtes.

4. Den Blandede Parlamentariske Forsamlings sammensætning

Det således sammensatte Præsidium valgtes med akklamation.

5. Akkreditering af ikke-parlamentariske repræsentanter for AVS-staterne

Forsamlingen vedtog dette.

6. Stedfortrædere

7. Redegørelse ved Gabriel Sam Akunwafor, formand for Ambassadørudvalget (Nigeria), på vegne af formanden for AVS-Rådet

8. Redegørelse ved Ramón de Miguel, minister med ansvar for europæiske anliggender (Spanien) og formand for Rådet for Den Europæiske Union

9. Spørgetid (spørgsmål til AVS-Rådet)

Der stilledes 8 spørgsmål til AVS-Rådet.

Akunwafor besvarede følgende spørgsmål og tillægsspørgsmål fra forespørgerne:

Spørgsmål nr. 1 af Kinnock om de økonomiske partnerskabsaftaler

Spørgsmål nr. 2 af Karamanou om de regionale økonomiske partnerskabsaftaler

Spørgsmål nr. 3 af følgende medlemmer: Lannoye, Rod, Maes og Boumediene-Thiery, for Verts/ALE-Gruppen, om AVS-Gruppens strategi for handelsforhandlinger

Spørgsmål nr. 4 af Howitt om de nationale strategidokumenter

Spørgsmål nr. 5 af Carlotti om indførelse af en "demokratipræmie" med henblik på at fremme parlamentariske parlamenters funktion i AVS-landene

Spørgsmål nr. 6 af følgende medlemmer: Schörling, Lannoye, Rod, Maes og Boumediene-Thiery, for Verts/ALE-Gruppen, om hiv/aids

Spørgsmål nr. 7 af følgende medlemmer: Lannoye, Rod, Schörling og Maes, for Verts/ALE-Gruppen om patenters varighed i Afrika

Spørgsmål nr. 35 af: Musikari Kombo (Kenya) om kommunikation af oplysninger vedrørende uddannelse

Der stilledes 26 spørgsmål til Rådet for Den Europæiske Union.

Ramón de Miguel besvarede følgende spørgsmål og tillægsspørgsmål fra forespørgerne:

Spørgsmål nr. 20 af Sylla, om Den Parlamentariske Forsamlings deltagelse i nye handelsforhandlinger

Spørgsmål nr. 8 af Malis repræsentant, om de regionale økonomiske partnerskabsaftaler

Spørgsmål nr. 9 af Carlotti, om EU-medlemsstaternes ratifikation af Cotonou-aftalen

Spørgsmål nr. 10 af følgende medlemmer: Martínez-Orozco og Martínez Martínez, om ratifikation af Cotonou-aftalen

Spørgsmål nr. 11 af Kinnock, om den politiske dialog og Cotonou-aftalen

Spørgsmål nr. 12 af Sanders-ten Holte, for ELDR-Gruppen, om brugen af sanktioner inden for AVS-EU-rammerne

Spørgsmål nr. 21 af van den Bos, for ELDR-Gruppen, om offentlig udviklingsbistand

Spørgsmål nr. 22 af følgende medlemmer: Isler Béguin, Rod, Lannoye, Schörling og Maes, for Verts/ALE-Gruppen, om finansiering af udvikling

Spørgsmål nr. 23 af Vairinhos, om udlandsgælden

Spørgsmål nr. 24 af Wijkman, om AVS-landenes deltagelse i verdenstopmødet om bæredygtig udvikling

Spørgsmål nr. 25 af Keppelhoff-Wiechert, om mindsket underernæring

Spørgsmål nr. 30 af Maij-Weggen, om Den Europæiske Unions finansielle bidrag til bekæmpelse af aids

Spørgsmål nr. 32 af Dybkjær, for ELDR-Gruppen, om genopbygning i Afghanistan

Spørgsmål nr. 33 af Bowis, om bistand til Afghanistan

Spørgsmål nr. 13 af Sauquillo Pérez del Arco, om suspendering af samarbejdet med Haiti

Spørgsmål nr. 14 af Busk for ELDR-Gruppen om Haiti

Spørgsmål nr. 15 fra Haitis repræsentant, om opfølgningen af Den Blandede Parlamentariske Forsamling AVS-EU's beslutninger

Spørgsmål nr. 16 af Ferrer, om opfølgningen af fredsaftaler med Arusha-lande

Spørgsmål nr. 17 af Van Hecke, om området omkring De Store Søer

Spørgsmål nr. 31 af Cunha, om den voldelige kriminalitet i Sydafrika

Spørgsmål nr. 18 af følgende medlemmer: Maes, Rod, Lannoye, Schörling og Isler Béguin, for Verts/ALE-Gruppen, om handel med coltan

Spørgsmål nr. 19 af van den Berg, om handel med råstoffer og finansiering af konflikter

Spørgsmål nr. 27 af Sudre, om uddannelse/erhvervsuddannelse

Spørgsmål nr. 28 af Karamanou, om lighed mellem mænd og kvinder

Spørgsmål nr. 29 af Howitt, om EU-støtte til en FN-konvention om handicappede

Spørgsmål nr. 34 af følgende medlemmer: Martínez Martínez et Carlotti, om revision af "den fælles holdning om Cuba"

10. Det nye partnerskab for Afrikas udvikling (NEPAD) - handlingsplan, strategi og gennemførelse

11. Regional integration i Afrika, herunder Udviklingsfællesskabet for Det Sydlige Afrika (SADC)

(mødet hævet kl. 18.55)

Adrien Houngbedji

og Glenys Kinnock

Formænd

Jean-Robert Goulongana

og Dietmar Nickel

Generalsekretærer

Protokol fra mødet tirsdag den 19. marts 2002

(2002/C 231/02)

(Mødet åbnet kl. 9.10)

FORSÆDE: HOUNGBEDJI

Formand

1. Stedfortrædere

2. Den demokratiske proces i AVS-landene - opnåede fremskridt, problemer og fremtidige udfordringer

- Hovedordfører: Abakaka Alhadji (Tchad)

- Indledende redegørelse ved hovedordføreren/drøftelse

Forsamlingen tog hovedordførerens konklusioner til efterretning, og Abakaka takkede alle for deres bidrag.

3. Gennemførelse af Den Europæiske Udviklingsfond (EUF)

- Drøftelse med Giorgio Bonacci, generaldirektør i EuropeAid

4. Inddragelse af ikke-statslige aktører i gennemførelsen af Cotonou-partnerskabsaftalen

- Drøftelse af den nuværende situation

- Talere: Baeza / Kiriro (AVS-EU-Opfølgningsudvalget): Rapport fra det fjerde regionale seminar for økonomiske og sociale interessegrupper i AVS og EU, afholdt i Nairobi (den 13.-15. februar 2002), Nancy Kachingwe (AVS-Civilsamfundsforum), Philip Dexter, administrerende direktør i National Economic Development and Labour Council (NEDLAC): Sydafrika

Eksperterne besvarede spørgsmål.

(Mødet udsat kl. 13.20 og genoptaget kl. 15.07)

FORSÆDE: KINNOCK

Formand

5. Spørgsmål vedrørende situationen i forskellige lande eller regioner, i henhold til forretningsordenens artikel 8, stk. 2, litra i)

Zimbabwe

Det sydlige Afrika

Vestafrika

Centralafrika

Østafrika

Vestindien

Stillehavsområdet

FORSÆDE: JUNKER

Næstformand

(Mødet hævet kl. 19.23)

Adrien Houngbedji

og Glenys Kinnock

Formænd

Jean-Robert Goulongana

og Dietmar Nickel

Generalsekretærer

Protokol fra mødet onsdag den 20. marts 2002

(2002/C 231/03)

(Mødet åbnet kl. 15.15)

FORSÆDE: HOUNGBEDJI

Formand

1. Stedfortrædere

2. Spørgsmål vedrørende situationen i forskellige lande eller regioner, i henhold til forretningsordenens artikel 8, stk. 1, litra i) (fortsat)

Madagaskar

Cuba

3. Handel og udvikling - fremtidige AVS-EU-forhandlinger om regionale økonomiske partnerskabsaftaler i medfør af Cotonou-aftalen

4. Spørgsmål og emner vedrørende udviklingssamarbejdet mellem EU og AVS-landene i medfør af Cotonou-aftalen, i henhold til forretningsordens artikel 8, stk. 1, litra ii)

Kønsrelaterede spørgsmål

Sundhedsspørgsmål

Rio II-topmødet (Rio +10)

5. Arbejdsgruppen om Gennemførelse af Partnerskabsaftalen (forretningsordenen)

- Formand: Rainer Wieland

- Ordfører: Edgar Yves Monnou (Benin)

Ordføreren besvarede spørgsmål.

(Mødet hævet kl. 18.30)

Adrien Houngbedji

og Glenys Kinnock

Formænd

Jean-Robert Goulongana

og Dietmar Nickel

Generalsekretærer

Protokol fra mødet torsdag den 21. marts 2002

(2002/C 231/04)

(Mødet åbnet kl. 9.30)

FORSÆDE: KINNOCK

Formand

Forsamlingen holdt et minuts stilhed for at mindes afdøde præsident Léopold Sédar Senghor (Senegal), der afgik ved døden den 27. december 2001.

1. Stedfortrædere

2. Højtideligholdelse af menneskerettighedsdagen

3. Kommissionens opfølgning af de beslutninger, som Den Blandede Parlamentariske Forsamling AVS-EU vedtog på sin 3. samling (Bruxelles)

4. Sammenfattende rapporter om workshops

5. Ændring af forretningsordenen vedtaget den 1. november 2001

På grundlag af den fremlagte betænkning af Monnou (Benin), ordfører, vedtoges tre ændringer (jf. bilag IV).

6. Afstemning om beslutningsforslag

APP/3383/KOMP. om situationen i Vestafrika: vedtoges med 6 ændringsforslag.

APP 3384/KOMP. om situationen i Centralafrika og i området omkring De Store Søer: vedtoges med 10 ændringsforslag.

APP/3385/KOMP. om situationen i det sydlige Afrika: vedtoges med 9 ændringsforslag.

APP/3386/KOMP. om situationen i Madagaskar: vedtoges.

APP/3396/KOMP. om situationen i Zimbabwe.

Beslutning APP/3396/KOMP. om situationen i Zimbabwe: vedtoges med 1 ændringsforslag.

På opfordring af AVS-Gruppen blev mødet udsat kl. 12.20 og genoptaget kl. 13.04.

APP/3387/KOMP. om situationen i Østafrika: vedtoges med et ændringsforslag, hvorved 8 punkter i orginalteksten bortfaldt.

APP/3388/KOMP. om det vestindiske område: vedtoges med 3 ændringsforslag.

APP/3389/KOMP. om situationen i Cuba: vedtoges.

APP/3390/KOMP. om situationen i Stillehavsregionen: vedtoges.

APP/3397/KOMP. om de økonomiske partnerskabsaftaler (ØPA): vedtoges med 3 ændringsforslag.

APP/3391/KOMP. om forhandlingerne mellem EU og AVS-staterne om handel, oprindelsesregler samt sundhedsmæssige og plantesundhedsmæssige foranstaltninger: vedtoges med et ændringsforslag.

APP/3395/KOMP. om det nye partnerskab for Afrikas udvikling (NEPAD): vedtoges.

APP/3379/KOMP. om stagnation i produktionssektorerne for bananer, ris, etc.: vedtoges med 6 ændringsforslag.

APP/3370/KOMP. om sukker: vedtoges med 7 ændringsforslag.

APP/3392/KOMP. om kønsrelaterede spørgsmål: vedtoges.

APP/3398/KOMP. om sundhedsspørgsmål: unge, ældre og handicappede: vedtoges med 6 ændringsforslag.

APP/3393/KOMP. om følgerne af smitsomme sygdomme for unges, ældres og handicappedes sundhed: vedtoges med 2 ændringsforslag.

APP/3394/KOMP. om bæredygtig udvikling og Rio +10: vedtoges med 6 ændringsforslag.

APP/3382, erklæring om de kommende AVS-EU-forhandlinger om nye handelsordninger: vedtoges med 3 ændringer.

Dette vedtog Forsamlingen ved akklamation.

7. Tid og sted for næste samling

8. Diverse sager

(mødet hævet kl. 13.42)

Adrien Houngbedji

og Glenys Kinnock

Formænd

Jean-Robert Goulongana

og Dietmar Nickel

Generalsekretærer

Bilag I

Alfabetisk fortegnelse over medlemmerne af den blandede parlamentariske forsamling AVS-EU

>TABELPOSITION>

Bilag II

Deltagerliste for mødet den 18.-21. marts 2002 i Cape Town

>TABELPOSITION>

Observatører:

Cuba: LOPEZ, CASTRO, MÚJICA

Endvidere deltog i mødet:

ANGOLA

ALMEIDA

CADETE

JOSE

PAULO

SANTOS

VALENTE

ÆKVATORIALGUINEA

EVUANA ANDEM

MBA BELA

MEKONG ONGUENE

BENIN

EDON

HINVI

MONNOU

BOTSWANA

GEORGE

MOLOSI

BURKINA FASO

KERE

RAMNDE

BURUNDI

BAZERUKE

NIYUHIRE

NIYUNGEKO

NTIBAHEZWA

NZABAMBEMA

RUKINGAMUBIRI

SINDAYIGAYA

CONGO (DEN DEMOKRATISKE REPUBLIK)

KASANGA DISAHI

NGOY SALIBOKO

CÔTE-D'IVOIRE

ATCHIMON AKE

BLEU VOUA

DIOMANDE GBAOU

GBAKAYORO GBIZIE

MOLLE MOLLE

DOMINICA (REPUBLIKKEN)

ALVAREZ

DESPRADEL

DJIBOUTI

MOHAMED ELMI YABEH

ERITREA

KASSA TEKLE

TESFAK KELATI

ETHIOPIEN

DEMBERU

GEBRE-CHRISTOS

BIRRIE RETTA

KIROS GESSESSE

FIJI

CHAUDHRY

MATAITOGA

GABON

AKAME EMANE

ANDJEMBE

LANDRY POSSO

MAKONGO

NGANGHA

NDONG NGOUA

REKANGALT

GHANA

AMPRATWUM

AWIAGA

AWOTWI

JANTUAH-BANFUL

KOBINA WUDU

NAKAAR

OSEI-PREMPEH

TETTEH-KPODAR

GUINEA

DIARSO

KEITA

HAITI

AZOR-CHARLES

DUPRE

ROCK EXEUS

JAMAICA

SAUNDERS

CAMEROUN

BAH

BYAKOLO-BYAKOLO

KENYA

CHESAINA

CONGO

DIMI

OBIA

OSSENGUE

MALAWI

JANA

MANZI

MALI

DRAME

MAURETANIEN

VALL OULD BELLAL

MAURITIUS

MUNGUR

MOZAMBIQUE

ALONI

DUMA BANZE

SILVA

USSENE

ZAQUEU

NAMIBIA

DE WALL

HAMUNGHETE

KATJITA

MUPAINE

NGAVIRUE

SCOTT IDHENGA

NIGER

ABDOULRAHIM BALARABE

ABDOU ABDOURAHAMANE

ABDOU-SALEYE

HAMA ASSA

NIGERIA

AKUNWAFOR

CHIKELU

GUMEL

LAWAN

NWAJIUBA

NIUE

McCLAY

TONGIAVALU PHIGIA

PAPUA NY GUINEA

TUMBU

RWANDA

KAMANDA

MUKABARAMBA

UMUTONI

SUDAN

ABDEL MAHMOUD

AHMED

ALIM AHMED

BADRI

IBRAHIM

MALWEET

MUKTAR

RAMSAY

SURINAM

KRUISLAND

SITAL

BLEAU

SYDAFRIKA

INKA MPRS

MATJILA

NTSHADI PILANE-TSHEOLE

PELLE

POTELWA

TALJAARD

SWAZILAND

S. DLAMINI

HLOPHE

NTSHANGASE

ROWEN HOWE

ZEEMAN

TANZANIA

KARUME

TOGO

NYAWOUAME

TAMANDJA MATOFAM

PRINCE-DJIDJOLE

TCHAD

ANNOUR

DJOUNDOUNG

UGANDA

MWANDHA

ZAMBIA

CHIPERE

CHILIMBOYI

MBEWE

NYIRONGO

SITWALA

WINNEY KAUMBA

ZIMBABWE

CHIMUTENGWENDE

CHIPARE

CHIWANDAMIRA

JONGWE

AVS-EU-MINISTERRÅDET

>TABELPOSITION>

AMBASSADØRUDVALGET

>TABELPOSITION>

ØKONOMISKE OG SOCIALE KREDSE

BAEZA, de PAUL de BARCHIFONTAINE (ØSU)

MEYER, KIRIRO (repræsentanter for de økonomiske og sociale kredse i AVS)

CENTRET FOR INDUSTRIEL UDVIKLING OG LANDBRUGSUDVIKLING (CIU)

>TABELPOSITION>

OAU

>TABELPOSITION>

CEDEAO/ECOWAS

>TABELPOSITION>

VERDENSSUNDHEDSORGANISATIONEN (WHO)

>TABELPOSITION>

AVS-HANDELSKAMMER

BERNARD

AVS-SEKRETARIAT

>TABELPOSITION>

EU-SEKRETARIAT

>TABELPOSITION>

Bilag III

Vedtagne beslutninger samt erklæring

>TABELPOSITION>

BESLUTNING(1)

om situationen i Vestafrika

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til sine tidligere beslutninger om situationen i landene i Vestafrika,

A. der henviser til, at afholdelsen af forummet for national forsoning i Côte d'Ivoire tilskyndede tidligere præsident Henri Konan Bédié og tidligere premierminister Alassane Dramane Ouattarra til at vende tilbage til landet, og har banet vejen for en normalisering af landets politiske liv,

B. der henviser til, at den politiske situation i Guinea Bissau er blevet mere tilspidset, hvilket illustreres af den guineanske præsidents beslutning om at afskedige præsidenten og tre højesteretsdommere, hans trussel om at opløse parlamentet i ti år og anholdelsen af Fernando Gomes, lederen af oppositionspartiet "Socialistisk Alliance" under tvivlsomme omstændigheder,

C. der henviser til, at gennemførelsen af et menneskerettighedsprogram, der finansieres af Den Europæiske Union i Guinea Bissau, er blevet afbrudt som følge af retssager mod menneskerettighedsaktivister,

D. der henviser til, at de guineanske myndigheders modstand mod oprettelsen af et uafhængigt valgtilsynsorgan bidrager til svækkelsen af den politiske situation i Guinea (Conakry),

E. der henviser til, at Guineas præsident (Conakry) ved at organisere en forfatningsafstemning den 11. november 2001, som var skæmmet af mange uregelmæssigheder, bevidst manipulerede forfatningen med henblik på at indføre en metode til at forlænge sin regeringstid på ubestemt tid,

F. der henviser til, at kamphandlingerne i Liberia er blevet genoptaget,

G. der henviser til, at det mauretanske parti "Action for Change Party" er blevet forbudt, og at dette forbud underminerer den demokratiske proces, hvilket blev demonstreret ved parlamentsvalget for nylig,

H. der henviser til forekomsten af etnisk vold i Nigeria,

I. der henviser til den sharia-lovgivning, som siden 1999 er blevet indført i otte nordlige stater i Nigeria, og som har alvorlige følger for borgernes rettigheder og menneskerettighederne samt for freden mellem de etniske grupper,

J. der henviser til, at eksplosionen på ammunitions- og våbendepotet i Lagos dræbte flere hundrede mennesker i Nigeria,

K. der henviser til, at der ud af de adskillige milliarder USD, som tidligere nigerianske regeringer uretmæssigt tilegnede sig og placerede i flere forskellige lande, herunder i EU, kun er blevet tilbagebetalt $ 150 mio.,

L. der henviser til, at fiskeriaftalen mellem Den Europæiske Union og Senegal ikke er blevet fornyet,

M. der henviser til den fredsskabende proces i Sierra Leone, som omfatter indsamling af våben, demobilisering af soldaterne, oprettelse af en særlig FN-domstol og udskrivelse af valg,

N. der henviser til, at den tidligere præsident Léopold Sédar Senghor, som førte Senegal til uafhængighed og politisk pluralisme, er død,

O. der henviser til, at de togolesiske myndigheder i lyset af, at der ikke er nedsat en ny uafhængig national valgkommission (CENI), har besluttet at udsætte parlamentsvalget i overensstemmelse med bestemmelserne i valgloven,

P. der fremhæver, at Lomé-rammeaftalen, som blev undertegnet den 20. juli 1999 mellem præsidentens koalition og oppositionspartierne, stadig er referencepunktet for den interne togolesiske dialog, og som i den forbindelse fremhæver, at den togolesiske præsident den 20. februar 2002 opfordrede lederne af de politiske partier til at genoptage dialogen med Det Paritetiske Overvågningsudvalg (CPS),

Q. der henviser til de foranstaltninger, der er truffet i landet, som kan gøre det vanskeligere at stille op til valg,

R. der konstaterer, at der er gjort mange politiske, økonomiske og udviklingsmæssige bestræbelser og opnået forbedringer i denne afrikanske region med henblik på at etablere et indre marked og et økonomiske og socialt område,

S. der henviser til, at der hurtigt skal etableres et regionalt samarbejde mellem det regionale parlament for Det Økonomiske Fællesskab af Vestafrikanske Stater (ECOWAS) på den ene side og en delegation fra Europa-Parlamentet og medlemmer af Den Blandede Parlamentariske Forsamling AVS-EU på den anden side,

1. mindes med respekt præsident Senghor og kondolerer det senegalesiske folk;

2. kræver, at forhandlingerne mellem Den Europæiske Union og Senegal genoptages med passende hensyntagen til landets fiskeriressourcer;

3. konstaterer, at parlamentsvalget er blevet udsat, og roser de togolesiske myndigheder for denne forsoningsgestus; opfordrer alle de berørte parter til snarest muligt at finde løsninger på de eksisterende problemer med henblik på at organisere et frit og retfærdigt valg i samråd med alle landets politiske grupperinger;

4. opfordrer alle de politiske grupperinger, som har undertegnet Lomé-rammeaftalen til at indstille nye repræsentanter, som kan vælges til den uafhængige nationale valgkommission (CENI);

5. opfordrer de berørte parter til at fremme forsoningstiltag;

6. glæder sig over Yawovi Agboyibos løsladelse;

7. håber stærkt på, at alle de nødvendige betingelser for normalisering af forbindelserne mellem Den Europæiske Union og Togo opfyldes; og mener, at EU bør give sin fulde støtte til gennemførelsen af valgprocessen;

8. glæder sig over genoprettelsen af fred i Sierra Leone, forventer, at FN's særlige domstol retsforfølger krigsforbrydelser. og udtrykker ønske om et frit og retfærdigt parlamentsvalg; opfordrer EU til at hjælpe Sierra Leones regering med at oprette den særlige fond for krigsofre i overensstemmelse med sine tidligere forpligtelser;

9. opfordrer de demokratiske myndigheder i Nigeria til at fortsætte deres bestræbelser på at fremme og styrke national harmoni med henblik på at undgå yderligere konflikter;

10. glæder sig over den nigerianske forbundsregerings bestræbelser på at redde Safiya Husseini, som af en sharia-domstol blev dømt til døden ved stening, fordømmer alle former for religiøs intolerance og udtrykker bekymring over, at gennemførelsen af sharia i nogle regionale nigerianske stater kan influere på overholdelsen af de grundlæggende menneskerettigheder;

11. udtrykker medfølelse med regeringen og befolkningen i Forbundsrepublikken Nigeria samt med familierne til ofrene for den dødbringende eksplosion i Lagos; roser de bestræbelser, som de nigerianske myndigheder samt de lokale og internationale velgørenhedsorganisationer har gjort, samt de lande, som har tilbudt hjælp og støtte; opfordrer Kommissionen til at vurdere situationen og tage stilling til, hvilken bistand der kan ydes;

12. opfordrer banker i alle de lande, navnlig bankerne i EU-staterne, som har modtaget midler, der af tidligere regeringer er anvendt uretmæssigt, til at returnere dem til Nigeria så snart som muligt, og opfordrer indtrængende regeringerne i EU til at gøre deres indflydelse gældende med henblik på at lette denne proces;

13. kræver organisationsfrihed for politiske partier i Mauretanien;

14. opfordrer landene i Mano-flodunionen til strengt at håndhæve deres beslutning om sammen at gribe ind over for alle grupper, som er involveret i handlinger, der har til formål at destabilisere regionen, og om at samarbejde om patruljeringen af de fælles grænser;

15. støtter Det Økonomiske Fællesskab af Vestafrikanske Staters (ECOWAS) bestræbelser på at bidrage til en varig og endelig løsning på krisen mellem staterne i Mano-flodunionen;

16. opfordrer Kommissionen til at forelægge Den Blandede Parlamentariske Forsamling AVS-EU en rapport om resultatet af drøftelserne med myndighederne i Guinea (Conakry) i medfør af Cotonou-aftalens artikel 8;

17. udtrykker sin fulde solidaritet med parlamentet i Guinea Bissau i lyset af de trusler, der er blevet fremsat mod det;

18. opfordrer den guineanske regering til at finde en retfærdig løsning på problemet med tilbageholdelse af menneskerettighedsaktivister i Guinea Bissau med henblik på at genindføre menneskerettighedsprogrammet, som støtter uddannelse, demokratisering og styrkelse af retsstatsprincipperne i de afrikanske lande;

19. lykønsker alle medlemmer af den politiske klasse i Côte d'Ivoire, herunder især lederne, for at have foranlediget en lettelse af spændingerne, hvilket er en betingelse for enhver form for udvikling; opfordrer myndighederne i Côte d'Ivoire til at træffe gennemgribende foranstaltninger med henblik på ny økonomisk genopblomstring;

20. glæder sig over de bestræbelser, som Den Internationale Røde Kors Komité, Den Afrikanske Parlamentariske Union og Nigers nationalforsamling har gjort for at afholde seminarer i Niamey om international humanitær lovgivning med henblik på at beskytte civile i væbnede konflikter i Afrika;

21. pålægger sine formænd at sende denne beslutning til AVS-EU-Minsterrådet og Kommissionen.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om situationen i Centralafrika og i området omkring De Store Søer

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til sine tidligere beslutninger om situationen i Centralafrika og området omkring De Store Søer i Afrika,

A. der henviser til, at Den Europæiske Unions og Burundis undertegnelse af det "nationale vejledende program" er et signal om, at det er besluttet at genoptage samarbejdet, som blev indstillet i 1997,

B. der henviser til, at de vigtigste mål i programmet er at bekæmpe fattigdom og gennemføre Arusha-aftalen for fred og forsoning i Burundi,

C. der henviser til, at de faldende kaffepriser er en alvorlig hindring for landets økonomiske genopbygning,

D. der henviser til, at væbnede grupper, selv om der er oprettet overgangsinstitutioner i henhold til Arusha-aftalen, fortsat anvender vold mod den uskyldige civile befolkning,

E. der henviser til, at en halv million burundiske flygtninge i udlandet og fordrevne personer i landet stadig lever under umenneskelige forhold,

F. der henviser til, at den tre et halvt år lange konflikt i Den Demokratiske Republik Congo (DRC) har medført en dramatisk stigning i antallet af fejlernærede personer og i dødeligheden i DRC, samt til, at op til 70 % af befolkningen i de krigshærgede områder ikke har adgang til sundhedspleje,

G. der henviser til, at alle parter i konflikten har krænket menneskerettighederne i det østlige DRC, og at snesevis af mennesker blev dræbt i de nylige stammekampe i den nordøstlige del af landet,

H. der henviser til, at vulkanen Nyiragongos udbrud har forværret vilkårene for en allerede lidende befolkning i den østlige del af DRC, hvor den har ødelagt det meste af byen Goma og bragt hundrede tusinder af mennesker på flugt,

I. der henviser til, at den anden rapport, som blev tilsendt FN om den ulovlige udnyttelse af DRC's ressourcer, stort set bekræfter den første rapport,

J. der henviser til, at disse rapporter fremhæver det forhold, at de væsentligste årsager til konflikten handler om adgang til samt kontrol af og handel med landets ressourcer; der desuden henviser til, at et stop for denne ulovlige udnyttelse vil medvirke til at stoppe kampene,

K. der henviser til, at ifølge den fælles militærkommission, som blev nedsat i medfør at Lusaka-aftalerne, er det kun Namibia, som har trukket sine tropper tilbage,

L. der henviser til alle landes ret til territorial integritet og sikkerhed,

M. der henviser til, at de negative kræfter er en kilde til usikkerhed i området omkring De Store Søer,

N. der henviser til genoptagelsen af den interne dialog i Congo den 25. februar i Sun City (Sydafrika),

O. der henviser til, at der er blevet undertegnet et "nationale vejledende program" mellem Den Europæiske Union og DRC,

P. der anerkender vigtigheden og værdien af det belgiske parlaments Lumumba-kommissions arbejde med at undersøge de belgiske myndigheders rolle i likvideringen af Patrice Lumumba, den demokratisk valgte premierminister i Congo, og hans ledsagere den 17. januar 1961; der ligeledes henviser til den belgiske regerings undskyldning for de belgiske myndigheders rolle i denne sag,

Q. der henviser til, at der var et stort antal observatører til stede ved præsidentvalget i Republikken Congo den 10. marts 2002,

R. der henviser til de politiske spændinger i Den Centralafrikanske Republik efter kuppene den 28. maj og 3. november 2001 samt til anholdelsen af de involverede i disse kup,

S. der henviser til, at Fællesskabet af Stater i Sahel og Sahara (CEN-SAD), inklusive repræsentanten for Den Centralafrikanske Republik, har besluttet at udstationere en international fredsbevarende sikkerhedsstyrke i Den Centralafrikanske Republik,

T. der henviser til forsoningsaftalen mellem regeringen i Tchad og de væbnede oprørere i Tibesti,

1. bemærker med tilfredshed beslutningen om at genoptage samarbejde mellem Den Europæiske Union og Burundi, og kræver, at dette sker hurtigt og effektivt med henblik på at genopbygge landet;

2. kræver omgående indstilling af fjendtlighederne og appellerer om hurtige forhandlinger med henblik på at undertegne en permanent omfattende våbenhvileaftale;

3. opfordrer alle de berørte parter til at træffe de nødvendige foranstaltninger til hjemsendelse af flygtningene og rehabilitering af de fordrevne i landet;

4. kræver, at der omgående nedsættes de kommissioner, som fastsættes i Arusha-aftalen om fred og forsoning i Burundi (international juridisk undersøgelseskommission om folkedrab og andre kriminelle handlinger mod menneskeheden og en national sandheds- og forsoningskommission);

5. opfordrer alle parterne i konflikten i DRC til at respektere menneskerettighederne, ytringsfriheden, den frie bevægelighed og ejendomsretten;

6. kræver afvæbning og demobilisering af de kæmpende parter samt fri bevægelighed for personer og varer og tilbagetrækning af udenlandske styrker fra DRC;

7. kræver, at FN's mission i DRC, MONUC, så hurtigt som muligt udstyres og gives mandat til at finde og identificere de væbnede grupper, som opererer i DRC, og at den får et omfattende mandat til at tilrettelægge alle de nødvendige forhandlinger med henblik på afvæbning, hjemsendelse og reintegration;

8. bekræfter endnu engang sin støtte til DRC's suverænitet, herunder suverænitet med hensyn til landets naturressourcer;

9. kræver, at henstillingerne i de forskellige FN-rapporter om de lande, der medvirker til at udplyndre DRC's ressourcer, efterkommes på behørig vis;

10. opfordrer De Forenede Nationer til permanent at overvåge indkøb af våben og ammunition til regionen;

11. glæder sig over, at den interne congolesiske dialog er genoptaget, og håber, at dette vil bane vejen for, at de beslutninger, der blev truffet i Gaborone, bliver gennemført, og at der vil blive lagt fornødent pres på de krigsførende parter og besættelsestropperne med henblik på at opnå en bredt accepteret overgang; men beklager, at nogle aktører har nægtet at deltage i dialogen;

12. håber, at den interne congolesiske dialog kan føre til en ny politisk orden, som garanteres af nye institutioner;

13. glæder sig over genoptagelsen af samarbejdet mellem Den Europæiske Union og DRC og kræver, at EUF-programmet skal begunstige hele DRC-territoriet;

14. opfordrer Kommissionen til at yde mere støtte til De Forenede Nationers program til afvæbning af de negative styrker i Kivu;

15. opfordrer de styrker, der kontrollerer byen Goma, til at tillade, at MONUC leverer mad og humanitær bistand til de katastroferamte mennesker i denne by;

16. glæder sig over det forbedrede forhold mellem Uganda og Rwanda og de bestræbelser, som begge præsidenter har gjort for at mindske spændingerne mellem deres lande;

17. opfordrer indtrængende Rwanda til at fortsætte bestræbelserne på ud over de 18000 oprørere, som allerede er blevet reintegreret, at integrere tidligere oprørere i civilsamfundet og i hæren;

18. kræver en international konference i FN-regi om området omkring De Store Søer med henblik på at finde en fælles løsning på problemerne med militær sikkerhed og de politiske, humanitære, sociale og økonomiske problemer, som berører alle lande i regionen, med deltagelse af nationale regeringer, regionale organisationer og Den Europæiske Union;

19. glæder sig over, at borgerkrigen i Republikken Congo nu er slut, og at dette blev muligt, fordi valget den 10. marts 2002 forløb fredeligt og uden de store uregelmæssigheder, og mener, at dette har givet præsident Denis Sassou Nguesso et meget klart mandat, da han vandt med et stort flertal over de syv andre kandidater;

20. fordømmer det væbnede kup og opfordrer regeringen i Den Centralafrikanske Republik til at gennemføre en retfærdig retssag mod de anklagede og til at fremme national forsoning;

21. opfordrer Fællesskabet af Stater i Sahel og Sahara (CEN-SAD) til at oprette en international fredsbevarende styrke så hurtigt som muligt;

22. glæder sig over forsoningsaftalen, der blev indgået i Tchad;

23. pålægger sine formænd at sende denne beslutning til AVS-EU-Ministerrådet, Kommissionen, De Forenede Nationer og OAU.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om situationen i det sydlige Afrika

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til sine tidligere beslutninger om dette emne,

Situationen i Angola

A. der henviser til, at Jonas Savimbis død fuldstændigt har ændret den politiske situation i Angola og kan betyde, at Angola kommer til at gennemleve en særlig periode i sin historie,

B. der henviser til, at der er indledt drøftelser mellem begge militære ledere med henblik på at opnå en generel og definitiv våbenhvile,

C. der henviser til den angolanske regerings erklæring af 13. marts samt til, at præsident Dos Santos har til hensigt at opfylde betingelserne for national forsoning på baggrund af en bred social og politisk dialog og til at give fuld amnesti for alle forbrydelser begået i forbindelse med den væbnede konflikt i overensstemmelse med Lusaka-protokollen,

D. der navnlig henviser til løftet om at inddrage civilsamfundet og kirkerne, navnlig kirkerne inden for COIEPA (Den Økumeniske Komité for Angola), i denne nationale freds- og forsoningsproces med henblik på at tilknytte alle angolanere og ikke kun regeringen og UNITA (Den Nationale Union for Angolas Fuldstændige Uafhængighed),

E. der henviser til, at UNITA's fulde integration på den nationale politiske scene som et ikke-væbnet politisk parti, som frivilligt har reorganiseret sig, er afgørende for konsolideringen af den demokratiske proces,

F. der henviser til, at den humanitære situation er katastrofal, eftersom fire millioner mennesker er fordrevet som følge af krig,

G. der henviser til det umenneskelige paradoks i et land, der potentielt kunne være meget rigt, men hvis befolkning lever i ekstrem fattigdom, hvilket har været kendetegnende for den angolanske befolknings lidelser gennem mange år,

Økonomi

H. der henviser til, at høsten to år i træk er slået fejl som følge af oversvømmelser forårsaget af voldsom regn med deraf følgende hungersnød, som har krævet mange liv, og som truer med at dræbe op til syv millioner mennesker i Malawi; der desuden henviser til den nylige tørkesituation i Malawi og i andre lande i regionen,

I. der henviser til, at Zambias hovedinvestor har besluttet sig for at trække sig ud af kobberminerne, landets vigtigste ressource, hvilket betyder, at flere end 10000 mennesker bliver arbejdsløse,

J. der henviser til, at apartheidpolitikken resulterede i, at Den Sydafrikanske Republik udviklede en stort set selvforsynende økonomi, samt til, at landet nu står over for de udfordringer, som globaliseringen bringer med sig,

K. der henviser til, at krisen i Zimbabwe har store økonomiske følger for nabolandene, navnlig ved at skræmme nye investorer væk,

L. der henviser til de mange immigranter fra nabolandene til Den Sydafrikanske Republik,

Demokrati

M. der henviser til, at de europæiske observatører ved valget i Zambia ikke mente, at valgets resultat afspejlede de faktiske stemmemønstre,

N. der henviser til, at de andre internationale observatører, bl.a. fra SADC-regionen (Det Sydlige Afrikas Udviklingsfællesskab), ved valget i Zambia derimod mente, at valgets resultat faktisk afspejlede stemmemønstrene,

O. der henviser til, at Zambias forfatning indeholder bestemmelser om retsmidler for personer eller partier, som ønsker at klage over resultatet af et valg, og at denne mulighed allerede udnyttes af de forurettede parter,

Menneskerettigheder

P. der henviser til, at der anmeldes et alarmerende og uacceptabelt højt antal voldtægter i Sydafrika, navnlig i den unge aldersgruppe, herunder også et stigende antal børn,

Q. der henviser til, at disse kriminelle handlinger både har forbindelse til volden i et samfund, som udspringer fra apartheid-regimet, og til de forkerte forestillinger om, hvordan aidsvirus overføres,

R. der henviser til, at det kun er få af de ansvarlige for sådanne seksualforbrydelser, der stilles for retten, og at kun en brøkdel af disse erklæres skyldige,

S. der henviser til, at aids udgør en stor trussel for befolkningerne i det sydlige Afrika,

T. der henviser til, at mange børn, som nu er forældreløse som følge af aids, sandsynligvis er overladt til sig selv,

U. der henviser til, at visse politifolk er blevet idømt lovens hårdeste straf for at have trænet deres hunde til at angribe sorte mennesker,

V. der henviser til den støtte, som Den Europæiske Union har ydet til reformen og moderniseringen af den sydafrikanske politistyrke,

Angola

1. glæder sig over den konstruktive holdning i en ånd af tolerance og forsoning, som kom til udtryk i den angolanske regerings erklæring af 13. marts 2002, samt over, at alle de angolanske væbnede styrkers og UNITA's militære styrkers militære aktiviteter er blevet indstillet;

2. opfordrer den angolanske regering og UNITA til at sikre, at denne våbenhvile bliver endelig og uigenkaldelig;

3. opfordrer alle angolanere, navnlig UNITA's ledere i udlandet, til at deltage i de aktuelle freds- og forsoningsbestræbelser;

4. opfordrer regeringen til at forstærke sit samarbejde med civilsamfundet og kirkerne, navnlig inden for COIEPA, med henblik på at inddrage alle de angolanske borgere i denne freds- og forsoningsproces;

5. opfordrer til, at UNITA integreres fuldt ud på den nationale politiske scene som et frivilligt reorganiseret ikke-væbnet politisk parti;

6. anmoder den angolanske regering om at gøre fuld brug af FN's repræsentanters assistance inden for rammerne af Lusaka-protokollen og de relevante resolutioner fra FN's Sikkerhedsråd;

7. opfordrer regeringen til at benytte denne mulighed for fred til at fokusere fuldt ud på forbedring af den humanitære og sundhedsmæssige situation - uden nogen form for forskelsbehandling;

8. opfordrer regeringen til at sørge for, at fordrevne befolkninger kan vende hjem til deres egne regioner og blive reintegreret der;

9. kræver forbedring af gennemsigtighedsmekanismerne, i overensstemmelse med IMF's henstillinger, med hensyn til udnyttelse af de nationale ressourcer, samt at indtægterne herfra skal bruges til at finansiere en global, retfærdig og bæredygtig udvikling;

10. opfordrer Kommissionen og AVS-EU-Ministerrådet til at støtte programmer for minerydning, humanitær bistand, social reintegration af fordrevne, demobiliserede soldater, sårede medlemmer af de væbnede styrker og børn, som er blevet forældreløse i krigen, samt afholdelse af en international donorkonference om genopbygning af et fredeligt Angola;

Økonomi

11. opfordrer Kommissionen til at træffe hasteforanstaltninger for at bringe mad og humanitær bistand til den befolkning, der er truet af hungersnød i Malawi og i andre lande i regionen, med henblik på at begrænse følgerne af dårligt vejr i fremtiden;

12. opfordrer EU og dens samarbejdspartnere til at tilskynde udenlandske investorer til at udvise god forvaltningsskik, hvilket sikrer, at de udenlandske investorer handler i overensstemmelse med nationale love samt erhvervsmæssige og juridiske krav og respekterer deres sociale forpligtelser i værtslandene med henblik på at undgå den situation, som Zambia i øjeblikket står i, navnlig i minesektoren;

Demokrati

13. bemærker de igangværende drøftelser mellem EU og Zambia inden for rammerne af Cotonou-aftalen og håber, at disse drøftelser vil få et positivt resultat;

14. opfordrer Kommissionen til at støtte Zambia og andre lande i regionen i forbindelse med udviklingen af institutioner, der har til formål at konsolidere god regeringsførelse;

Menneskerettigheder

15. noterer sig, at der i Den Sydafrikanske Republik endelig er givet tilladelse til en forlængelse af nevirapin-behandlingsprogrammet og kræver, at den sydafrikanske regering stiller det til rådighed for alle med henblik på at bekæmpe overførsel af aids fra mor til barn;

16. glæder sig over, at yderligere 2,5 mio. EUR skal tildeles programmet for bekæmpelse af hiv-overførsel fra mor til barn, og at finansieringen af uddannelsesprogrammet om forebyggelse af aids er blevet firdoblet;

17. kræver, at den sydafrikanske regering træffer strenge og øjeblikkelige foranstaltninger med henblik på at stoppe voldtægterne af kvinder og piger og retsforfølge de ansvarlige;

18. opfordrer de sydafrikanske demokratiske myndigheder til at sikre, at de foranstaltninger, der træffes for at bekæmpe kriminalitet, ikke krænker menneskerettighederne;

19. pålægger sine formænd at sende denne beslutning til AVS-EU-Minsterrådet og Kommissionen.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om situationen i Madagaskar

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

A. der henviser til, at det er befolkningen i Madagaskar, der skal vælge deres præsident på demokratisk vis ved et frit og retfærdigt valg,

B. der henviser til, at den meget høje stemmeprocent ved valget den 16. december 2001 viste, at befolkningen i Madagaskar er fast besluttet på at bidrage til dette demokratiske valg,

C. der henviser til, at tilstedeværelse af internationale observatører og en sammenligning af deres rapporter ville have givet en mulighed for at opnå et billede af valgresultatet, som ikke kunne anfægtes,

D. der henviser til den alvorlige uro, der opstod i kølvandet på protesterne over det resultat, som forfatningsdomstolen bekendtgjorde,

E. der henviser til, at det ikke har været muligt at udarbejde en fælles fortolkning af resultatet,

F. der er bekymret over, at den afgående præsident erklærede, at landet var i en "national nødsituation", og derefter indførte udgangsforbud,

G. der henviser til, at landets territoriale og sociale samhørighed er alvorligt truet,

H. der henviser til, at konfrontationen, som indtil da havde været fredelig, nu er blevet voldelig, samt til, at der sandsynligvis igen kan ske sammenstød når som helst, hvilket kan udvikle sig til udbredte konfrontationer,

I. der henviser til, at det indtil videre er lykkes de væbnede styrker ikke at anvende våben,

J. der henviser til, at medlemmerne af FN's Sikkerhedsråd har udtrykt bekymring over den urolige situation i Madagaskar og over risikoen for, at freden og stabiliteten i landet i særdeleshed og i regionen som helhed undermineres,

K. der henviser til vigtigheden af fri bevægelighed for personer og varer i landet, navnlig mellem Antananarivo og Toamasina,

L. der henviser til, at Madagaskar er et af verdens fattigste lande, og der henviser til, at de tab, som krisen har medført, forværrer situationen dag for dag,

M. der henviser til OAU's mæglingsbestræbelser, men bemærker, at dens seneste forslag ikke er blevet positivt modtaget,

1. udtrykker stor bekymring over de risici, der indgår i den nuværende situation i Madagaskar, og opfordrer alle parter til at undgå vold;

2. roser de militære myndigheder for ikke at have anvendt vold, og opfordrer dem til at fortsætte i dette spor og undgå at påtage sig de civile myndigheders forpligtelser;

3. lykønsker OAU med dens mæglingsforslag, giver udtryk for sin støtte hertil og anmoder den om ihærdigt at videreføre disse bestræbelser;

4. opfordrer befolkningen i Madagaskar til at gå ind i en dialog, herunder også direkte dialog mellem de to hovedaktører, hvilket vil gøre det muligt at opnå en retfærdig politisk løsning, der er baseret på konsensus og i overensstemmelse med befolkningens håb om demokrati, og som er acceptabel for begge sider, så der kan løses op for den institutionelle hårdknude;

5. håber, at befolkningen i Madagaskar vil få mulighed for at udtrykke sig på demokratisk vis med henblik på at få ratificeret den institutionelle aftale, som skal indgås inden for de forfatningsmæssige rammer;

6. kræver, at der udsendes en fælles AVS-EU-udviklingsdelegation, som koordineres med OAU;

7. pålægger sine formænd at sende denne beslutning til AVS-EU-Ministerrådet, Kommissionen, OAU, generalsekretæren for FN samt til de politiske myndigheder i Madagaskar.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om situationen i Zimbabwe

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til sine tidligere beslutninger om Zimbabwe, som er vedtaget af Den Blandede Parlamentariske Forsamling AVS-EU og Europa-Parlamentet,

- der henviser til den aftale, der blev indgået i Abuja den 6. september 2001,

- der henviser til beslutningerne fra Rådets (almindelige anliggender) møder den 28. januar 2002 (om afslutning af Cotonou-forhandlingerne med Zimbabwe), den 18. februar 2002 (om indførelsen af en række målrettede sanktioner) og den 16. marts 2002,

- der henviser til resultatet af præsidentvalget den 9.-11. marts 2002,

- der henviser til Commonwealths beslutning af 19. marts 2000 om i en periode på ét år at ophæve Zimbabwes medlemskab,

A. der henviser til, at Zimbabwe ekskludering af Commonwealth i ét år som følge af en aftale indgået mellem lederne af Commonwealth, herunder Sydafrikas præsident Mbeki, og en global reaktion i form af flere nationers, bl.a. Schweiz, gennemførelse af yderligere såkaldte "smarte sanktioner" imod Zimbabwe, er udtryk for den internationale bekymring over resultatet af præsidentvalget den 9.-11. marts,

B. der dybt beklager alle handlinger, som præsident Mugabe foretog sig før, under og efter præsidentvalget i Zimbabwe, og som har ført til denne fælles internationale reaktion og udelukkelsen af Zimbabwe fra Commonwealth,

C. der henviser til, at den politiske situation i Zimbabwe skal gøres til genstand for internationale og regionale initiativer, der fører til et snarligt frit og retfærdigt valg overvåget af bl.a. Commonwealth, De Forenede Nationer, SADC (Det Sydlige Afrikas Udviklingsfællesskab) og Den Europæiske Union,

D. der henviser til, at det internationale samfund anerkender den zimbabwiske befolknings humanitære behov,

1. glæder sig over Commonwealths trojkamødes beslutning fra den 19. marts 2002 om at ekskludere Zimbabwe fra Commonwealth i ét år; mener, at denne afgørelse afspejler de klare synspunkter, som Commonwealths observatørgruppe har givet udtryk for, og håber, at dette vil bane vejen for forsoning i Zimbabwe;

2. opfordrer præsident Mugabe til straks at frafalde alle forræderianklager mod oppositionens legitime leder, Morgan Tsvangirai, og hans kolleger samt til straks at ophæve den meget strenge lovgivning, som regeringen har foreslået og vedtaget, og som har indskrænket ytringsfriheden, pressefriheden og demokratiet i Zimbabwe før, under og efter valget;

3. opfordrer Zimbabwes regering til at arbejde sammen med Commonwealth og andre regionale og internationale grupperinger med henblik på at gennemføre tillidsskabende foranstaltninger, som kan skabe et reelt og gennemsigtigt klima for den nationale dialog med det formål at fremme den nationale forståelse og forsoning i Zimbabwe;

4. opfordrer EU og det internationale samfund til at bidrage med storstilet bistand til Zimbabwe, herunder støtte til en lovlig jordreformproces, når det står klart, at demokrati, menneskerettigheder og retsstatsprincipper er genetableret efter et frit og retfærdigt valg;

5. kræver, at der skal afholdes et nyt valg i år under ledelse af Commonwealth og det internationale samfund med henblik på at give hele den zimbabwiske befolkning mulighed for at stemme på deres foretrukne præsidentkandidat;

6. lover støtte til fortsat humanitær bistand og hjælp til befolkningen i Zimbabwe i denne svære tid, og opfordrer indtrængende EU og det internationale samfund til straks at reagere på enhver ægte og klart upolitisk appel om fødevarebistand;

7. kræver udsendelse af en mission til Zimbabwe under Den Blandede Parlamentarisk Forsamling AVS-EU, som skal finde sted på højeste plan og snarest muligt, men som kun må gennemføres, hvis der er klar støtte fra alle de største zimbabwiske politiske partier;

8. pålægger sine formænd at sende denne beslutning til AVS-EU-Ministerrådet, Kommissionen, Zimbabwes regering og parlament, generalsekretariaterne for Commonwealth, SADC, OAU, De Forenede Nationer samt formændene for Den Europæiske Investeringsbank, Verdensbanken og Den Internationale Valutafond.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om situationen i Østafrika

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til sine tidligere beslutninger om Østafrika, navnlig om Afrikas Horn,

- der henviser til sin beslutning om situationen i Sudan (AVS-EU 3327/01/endel.), som blev vedtaget på den tredje samling den 1. november 2001,

- der henviser til resultaterne fra det niende topmøde i IGAD (Inter-Governmental Authority for Development) afholdt i Khartoum den 10.-11. januar 2002,

- der henviser til AVS-Ministerrådets beslutning nr. 7 om normaliseringen af forbindelserne mellem EU og Sudan, som det traf på sin 74. samling,

- der henviser til EU's beslutning om at normalisere forbindelserne til Sudan,

A. der henviser til, at der er sket fremskridt i gennemførelsen af fredsaftalen mellem Etiopien og Eritrea i løbet af det seneste år, men at nogle spørgsmål stadig skal afklares, før Algier-fredsaftalen kan gennemføres helt,

B. der henviser til, at FN's Sikkerhedsråd den 20.-25. februar 2002 sendte en mission på 15 personer til Etiopien og Eritrea med henblik på at finde en løsning på problemerne i fredsprocessen mellem de to lande og drøfte den videre gennemførelse af Algier-fredsaftalen, som blev undertegnet i december 2000,

C. der minder om EU's tilsagn om at støtte gennemførelsen af Algier-fredsaftalen og det vigtige bidrag, som EU's medlemsstater ydede til De Forenede Nationers mission i Etiopien og Eritrea (UNMEE) og til OAU's observatørmissioner,

D. der bemærker fremskridtene i dialogen mellem EU og Sudan og de seneste forbedringer i forbindelserne med Sudan, herunder især resultaterne af EU's trojkamission til Sudan i december 2001 samt EU's beslutning om at normalisere forbindelserne med Sudan,

E. der henviser til, at våbenhvileaftalen i Nuba-bjergene blev undertegnet den 19. januar 2002 af Sudans regering og Sudan People's Liberation Movement/Nuba, hvilket kan være et vigtigt skridt i retning af en omfattende løsning på den sudanesiske borgerkrig,

F. der henviser til Den Blandede Parlamentariske Forsamling AVS-EU's beslutning om Sudan, som blev vedtaget i november 2001 i Bruxelles, og som har konstateret, at der er sket forbedringer inden for de områder, der for øjeblikket er genstand for politisk dialog, herunder især menneskerettigheder, demokrati, retsstatsprincipper og god forvaltningsskik,

G. der henviser til den øgede grad af åbenhed, som den sudanske regering har udvist, samt dens støtte til kampen mod terrorisme,

H. der beklager den nylige bombning af Verdensfødevareprogrammets fødevaredistributionscenter i det sydlige Sudan, men som glæder sig over den aftale, der er indgået mellem Sudans regering og SPLA/SPLM med støtte fra USA, om at undgå angreb på civile og civile mål,

I. der henviser til, at Sudans regering har stoppet alle forsyninger til Lord's Resistance Army (LRA) og har gjort endnu et forsøg på at få LRA til at indgå i en dialog med Ugandas regering, men at Joseph Kony har nægtet at deltage,

J. der henviser til, at LRA er blevet sat på listen over internationale terrorgrupper,

K. der henviser til, at LRA nu angriber landsbyer i det sydlige Sudan, hvor de stjæler mad og dræber civile, hvilket har drevet tusindvis af mennesker på flugt,

L. der henviser til, at LRA's bortførelser, kampe og plyndringer i det nordlige Uganda stadig finder sted, og at op til 500000 mennesker i det nordlige Uganda stadig bor i beskyttede landsbyer, fordi de ikke kan vende hjem på grund af LRA's aktiviteter,

M. der henviser til, at syv LRA-ledere i begyndelsen af 2002 overgav sig og vendte tilbage til Uganda i overensstemmelse med bestemmelserne i amnestiloven,

N. der er bekymret over den fortsatte konflikt i Somalia, som har resulteret i, at adskillige flygtninge er udvandret til nabolande, og som har bidraget til ulovlig handel og spredning af håndvåben, hvilket har ført til usikkerhed på trods af den våbenembargo, som er indført mod Somalia i medfør af FN's Sikkerhedsråds resolution 733, 751 og 1356,

O. der henviser til, at sikkerhedssituationen i Somalia kan få katastrofale følger for den skrøbelige humanitære situation i landet,

P. der henviser til, at Somalia kræver hastig opmærksomhed og bistand fra det internationale samfund, især fra EU, med henblik på at konsolidere fredsprocessen og hjælpe overgangsinstitutionerne med at genopbygge staten og opretholde national enhed og territorial integritet,

Q. der henviser til, at 75 % af vælgerne i Comorerne stemte for den nye forfatning, som garanterer en høj grad af selvbestemmelse for hver enkelt ø samt demokratiske institutioner,

R. der henviser til, at Azali Assoumani i overensstemmelse med rammeaftalen om forsoning er trådt tilbage som statsoverhoved og stabschef med henblik på at stille op som præsidentkandidat,

1. glæder sig over de foranstaltninger, som FN's Sikkerhedsråd har truffet med henblik på at bidrage til, at fredsprocessen mellem Etiopien og Eritrea bliver tilendebragt;

2. opfordrer begge parter til straks at gennemføre grænsekommissionens (Boundary Commission) beslutning om grænsedragningen;

3. bekræfter sin støtte til de bestræbelser, som FN's generalsekretærs særlige repræsentanter har gjort, og opfordrer Etiopien og Eritrea til at intensivere deres samarbejde med UNMEE i forbindelse med gennemførelsen af dets mandat, som blev fornyet den 15. marts 2002;

4. glæder sig over våbenhvileaftalen i Nuba-bjergene, som blev undertegnet den 19. januar 2002 af Sudans Regering og Sudan People's Liberation Movement/Nuba; opfordrer aftalens parter til at gennemføre alle dens bestemmelser, herunder især artikel VII om oprettelse af en international overvågningsenhed, som skal bidrage til at skabe en bæredygtig fredsproces; opfordrer til, at der træffes positive foranstaltninger af samme slags i andre dele af Sudan, så den sudanesiske borgerkrig kan afsluttes;

5. opfordrer det internationale samfund, herunder EU, til at drage nytte af den politiske vilje og den mulighed, der nu byder sig i Sudan, ved at skabe en enkelt, multilateral, vedvarende fredsproces på højt plan, som bygger på alle de nuværende fredsinitiativer;

6. opfordrer Sudans regering og SPLA/SPLM til at overholde den aftale, som for nyligt blev undertegnet om at stoppe angreb på civile og civile mål;

7. opfordrer både Sudans regering og SPLA til at give bistandsorganisationer adgang til de berørte områder, herunder den sydlige Blue Nile-region, og give FN's menneskerettighedsobservatører mulighed for at overvåge menneskerettighedssituationen i disse områder;

8. opfordrer EU, dens medlemsstater og andre donorer eller potentielle donorer til aktivt at støtte nødhjælps-, bistands- og rehabiliteringsprojekterne i regionen omkring Nuba-bjergene med henblik på at konsolidere parternes holdning til og engagement i forbindelse med fredsprocessen og for at få andre grupper til at søge at opnå fred i hele landet;

9. glæder sig over Sudans og EU's hjælp til opstillingen af prioriteter for programmering af EUF-støtte til hele Sudan;

10. glæder sig over, at Sudans regering har inddraget støtten til LRA;

11. glæder sig over det forbedrede forhold mellem regeringerne i Uganda og Sudan med henblik på opnåelse af fred i regionen;

12. glæder sig over de seneste mæglingsforsøg fra den sudanske regerings side, men beklager, at disse ikke har ført til en dialog mellem LRA og Ugandas regering med henblik på at opløse LRA og frigive de bortførte børn;

13. er alvorligt bekymret over den stadige bortførelse af børn i det nordlige Uganda og den fortsatte mishandling af de tusindvis af børn, som er blevet bortført af LRA, herunder voldtægt, prygl, drab, nægtelse af lægebehandling, tvungen deltagelse i kampe og plyndringer;

14. er alvorligt bekymret over LRA's plyndringer af landsbyer i det sydlige Sudan, hvor civile myrdes og tvinges på flugt;

15. opfordrer regeringerne i Uganda og Sudan til at træffe alle nødvendige foranstaltninger for at sikre, at LRA's lejre nedlægges, og at de bortførte børn frigives, under forudsætning af at enhver militær- eller sikkerhedsoperation udføres i overensstemmelse med de FN-konventioner og -resolutioner, som har til formål at beskytte børn, kvinder og civile gidsler;

16. opfordrer Ugandas regering til at yde al mulig støtte til regeringen i Sudan under overholdelse af international lovgivning, og anbefaler, at internationale organisationer såsom Den Internationale Røde Kors Komité inddrages;

17. opfordrer regeringen i Uganda til fortsat at give LRA-medlemmer enhver mulighed for at overgive sig i overensstemmelse med amnestiloven;

18. opfordrer EU til at overveje at udnævne en særlig repræsentant, der skal hjælpe med og overvåge de bestræbelser, som regeringerne i Uganda og Sudan gør for at få børnene frigivet og sendt tilbage til Uganda;

19. glæder sig over IGAD's beslutning om at nedsætte et teknisk udvalg, der skal forberede den somaliske forsoningskonference, som ville udgøre en omfattende politisk ramme, og som skal omfatte Somalias nationale overgangsregering og andre somaliske partier;

20. opfordrer alle somaliske partier til at glemme deres uoverensstemmelser og deltage i den dialog, som IGAD har igangsat, uden betingelser og med en ægte beslutsomhed for at udvide og gennemføre den nationale forsoningsproces;

21. opfordrer EU til at undersøge, hvordan IGAD's tiltag kan støttes med henblik på at hjælpe somalierne med at opnå fred og national forsoning og sætte en stopper for den situation, som nu skaber stor nød og lidelse blandt den civile befolkning;

22. opfordrer indtrængende EU til at yde sit bidrag til de enorme finansielle ressourcer, der er nødvendige til finansiering af regionens udviklingsprojekter og -programmer;

23. glæder sig over gennemførelsen af rammeaftalen om forsoning i Comorerne og etableringen af nye decentraliserede demokratiske strukturer;

24. pålægger sine formænd at sende denne beslutning til AVS-EU-Ministerrådet, Kommissionen, IGAD, Den Afrikanske Union og regeringerne i Comorerne, Eritrea, Etiopien, Somalia, Sudan og Uganda.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om det vestindiske område

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

A. der henviser til, at følgerne af terrorangrebet den 11. september har været alvorlige for turismen i Vestindien og for økonomien som helhed, bl.a. i form af mistede skatteindtægter,

B. der henviser til de fremskridt, der er gjort i retning af et Caricom-fællesmarked, som bør oprettes inden 2005,

C. der henviser til konferencen mellem Caricom's stats- og regeringschefer, som blev afholdt i Belize den 3.-5. februar 2002,

D. der henviser til den ulovlige narkotikahandel og den dermed forbundne kriminalitet samt til mødet i Trinidad og Tobago den 4.-6. december med henblik på at iværksætte tiltag til løsning af disse problemer,

E. der bemærker, at valget den 10. december 2001 i Trinidad og Tobago endte uafgjort (begge de to største politiske partier i landet fik 18 mandater i Parlamentet), og håber, at situationen vil blive løst hurtigt,

Situationen i Haiti

F. der henviser til sin tidligere beslutning om situationen i Haiti af 21. marts 2001 i Libreville, som bl.a. opfordrer til, at sanktionerne bliver ophævet,

G. der er bekymret over den generelle forværring i landets situation og det politiske dødvande, især siden kontroversen om den beregningsmetode, som det provisoriske valgråd anvendte ved parlaments- og kommunevalget den 21. maj 2000,

H. der er bekymret over den voldsomt stigende vold og kupforsøget mod præsident Aristide i december 2001, som kostede adskillige mennesker livet,

I. der er bekymret over angrebene og truslerne mod journalister og den uafhængige presse og over likvideringen af Brignol Lindor, direktør for Radio Echo 2002, i december 2000 samt likvideringen af Lavalas Marc André Dirogène, parlamentsmedlem, i februar 2002,

J. der henviser til likvideringen af Jean Dominique, direktør for Radio Haiti og den bedst kendte politiske analytiker i landet, i april 2000,

K. der henviser til Den Europæiske Unions indstilling af udviklingsstøtten ved udgangen af 2002 i overensstemmelse med artikel 96 i Cotonou-aftalen, hvilket forværrer situationen i Haiti,

L. der henviser til, at Den Europæiske Union har erklæret, at den agter at revidere denne beslutning med henblik på gradvist at genoptage støtten, hvis den politiske situation forbedres, for så vidt angår afholdelse af parlamentsvalg og etablering af et provisorisk valgråd og demokratiske institutioner,

M. der henviser til, at Haiti kun kan opnå den politiske stabilitet, der er nødvendig for politisk og social udvikling, ved at respektere principperne for demokrati og menneskerettigheder de demokratiske og menneskeretlige principper, som er det væsentligste grundlag, som en løsning af den nuværende krise skal baseres på,

N. der henviser til, at de økonomiske sanktioner, der er iværksat mod Haiti, har en negativ indvirkning på de andre lande i Vestindien,

O. der henviser til de problemer, som OAS-missionen har påpeget med hensyn til optællingsprocedurerne, hvilket førte til, at syv senatorer nedlagde deres mandater, og mandatperioden blev afkortet for de parlamentsmedlemmer, som blev valgt i maj 2000,

P. der henviser til den haitiske regerings beslutning om at afholde valg i november 2002,

Q. der henviser til aftalen mellem den haitiske regering og OAS, som blev undertegnet den 4. marts 2002, om OAS' anmodning om at sende en langtidsmission til Haiti,

R. der henviser til dannelsen af en ny regering med fokus på åbenhed, herunder især udnævnelsen af en minister fra oppositionen med ansvar for forbindelserne med oppositionens systemkritikere,

1. anerkender de bestræbelser, som sammenslutningen af dominikanske frizoner (Association of Dominican Free Zones) og regeringen har gjort for at etablere erhvervsområder ved grænsen mellem Den Dominikanske Republik og Haiti med henblik på at skabe nye arbejdspladser i begge lande med lige arbejdsvilkår;

2. fremhæver det gunstige samarbejde mellem den haitiske og den dominikanske regering med henblik på at løse problemer, som de to folk har til fælles;

3. anmoder den dominikanske befolkning om at møde talstærkt op til det kommende kommunal- og kongresvalg den 16. maj 2002, idet valgets validitet vil være garanteret af, at medlemmerne af den centrale valgkommmission (Central Electoral Junta) er upartiske;

4. glæder sig over de vellykkede valg, som blev afholdt i Guyana (19. marts 2002), Saint Vincent og Grenadinerne (28. marts 2001) og Saint Lucia (3. december 2001);

5. fremhæver behovet for at bekæmpe hvidvaskning af penge fra ulovlig handel;

6. støtter Caricoms formandskab i dets bestræbelser på at løse den politiske krise i Trinidad og Tobago og Haiti;

7. opfordrer Kommissionen til at rette særlig opmærksomhed mod lande, som lider under krisen i turistsektoren og de dermed forbundne økonomiske sektorer;

8. glæder sig over, at den regionale økonomiske integration kan føre til dannelsen af et regionalt fællesmarked;

9. glæder sig over beslutningen fra de internationale donorer om at hjælpe Jamaica med at afhjælpe de økonomiske skader, som er forvoldt af voldshandlinger i landet, af hændelserne den 11. september 2001 og af den voldsomme regn, som navnlig har påvirket landbrug og turisme;

10. opfordrer regeringen i Den Dominikanske Republik til at fortsætte gennemførelsen af det sociale program fra februar 2001, som har til formål at nedbringe fattigdommen;

Situationen i Haiti

11. fordømmer kraftigt likvideringerne af journalister og likvideringen af Lavalas Marc André Dirogène, parlamentsmedlem; og opfordrer den haitianske regering til at træffe de nødvendige foranstaltninger for at bringe de ansvarlige for en domstol;

12. fordømmer kupforsøget mod præsident Aristide den 17. december 2001;

13. opfordrer præsident Aristide til at fortsætte sine bestræbelser på at finde en endelig løsning på den haitiske krise;

14. opfordrer oppositionslederne til at forhandle sig frem til en løsning, som kan få landet ud af det politiske dødvande og give haitianerne mulighed for at koncentrere sig om udviklingsproblemerne;

15. anbefaler, at der på samme måde som i den interne congolesiske dialog udpeges mæglere, som skal fremme en vedvarende politisk aftale mellem præsident Aristides tilhængere, oppositionslederne og repræsentanterne for civilsamfundet;

16. mener, at der kun kan ydes udviklingsstøtte, hvis menneskerettighederne, de demokratiske principper og retsstatsprincipperne respekteres i overensstemmelse med Cotonou-aftalens artikel 9;

17. mener, at indstillingen af udviklingsstøtte vil forværre Haitis allerede uholdbare samfundsøkonomiske situation;

18. opfordrer EU til at genoverveje Haitis sag, idet befolkningens interesser tages i betragtning;

19. pålægger sine formænd at sende denne beslutning til AVS-EU-Ministerrådet, Kommissionen og Haitis regering.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om situationen i Cuba

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til sine tidligere beslutninger om situationen i Vestindien og navnlig i Cuba,

- der henviser til den beslutning, den vedtog i Gabon (marts 2001) om Cubas tiltrædelse af den nye AVS-EU-associeringsaftale,

- der henviser til de forskellige initiativer, som Europa-Parlamentet har taget med hensyn til forbindelserne mellem EU og Cuba,

- der henviser til EU's formandskabs gentagne udtalelser om, at Rådet ville se gunstigt på en ansøgning fra Cuba om tiltrædelse af Cotonou-aftalen,

- der henviser til artikel 9 og 96 i Cotonou-aftalen om respekt for menneskerettighederne, demokratiske principper og retsstatsprincipperne,

A. der henviser til, at det på baggrund af EU's trojkas besøg i Havanna i december 2001 kan konkluderes, at Cuba accepterer teksten i Cotonou-aftalen i enhver henseende og er villig til fuldt ud at overholde alle bestemmelserne og artiklerne, herunder også om menneskerettigheder,

B. der henviser til, at Rådet (almindelige anliggender) i december 2001 anførte, at der er visse positive tegn i forbindelserne mellem Cuba og EU,

C. der henviser til, at Cuba har tilkendegivet, at det agter at ansøge om tiltrædelse af Cotonou-aftalen på ny, hvis det får forsikringer om, at landet ved tiltrædelse får de samme rettigheder og de samme forpligtelser som de andre medlemmer af AVS-EU,

D. der henviser til, at de fleste af Rådets medlemmer går ind for Cubas tiltrædelse af Cotonou-aftalen på ovennævnte vilkår og betingelser,

E. der henviser til, at Cubas fulde tiltrædelse af AVS-EU-associeringsaftalen giver mulighed for at fremme de nødvendige politiske og økonomiske fremskridt i landet,

F. der henviser til følgerne af den embargo, som De Forenede Stater opretholder mod Cuba, og de mange efterfølgende resolutioner om dette emne, som FN's generalforsamling har vedtaget,

G. der henviser til, at Kommissionen (især efter de seneste naturkatastrofer, som har ramt øen) har erklæret, at den anerkender behovet for et bredere samarbejde med Cuba, for så vidt angår humanitær bistand og udviklingsstøtte,

H. der henviser til FN's generalforsamlings resolution A/56/9 af 27. november 2001, som blev vedtaget med et overvældende flertal (bl.a. stemte de femten EU-medlemsstater for), hvori det kræves, at USA's økonomiske, handelsmæssige og finansembargo mod Cuba bringes til ophør,

I. der henviser til, at den politiske dialog mellem EU's trojka og Cuba, som blev genoptaget i december 2001, af begge parter er blevet beskrevet som en åbenhjertig, åben, betingelsesløs og fremtidsorienteret dialog, hvor forskellene respekteres,

J. der henviser til, at medlemsstaterne i Den Europæiske Union er blevet Cubas vigtigste økonomiske partnere og handelspartnere,

1. glæder sig over den cubanske regerings villighed til at indlede en politisk dialog med EU om alle spørgsmål af fælles interesse, herunder menneskerettigheder, samt til at acceptere og respektere alle principperne i Cotonou-aftalen;

2. støtter det cubanske folk i deres bestræbelser på at overvinde de økonomiske og humanitære vanskeligheder, som er blevet forværret af naturkatastrofer, som har hærget landet i de seneste måneder;

3. opfordrer det spanske formandskab til at fortsætte den politiske dialog, som det belgiske formandskab genoptog;

4. opfordrer indtrængende både Cuba og Den Europæiske Union til at fortsætte deres forbindelser og den genoptagne politiske dialog på det grundlag, som blev aftalt i den fælleserklæring, som blev udsendt i forbindelse med den politiske dialog mellem Cuba og EU's trojka i Havanna den 2. december 2001, og til fortsat at udvise den konstruktive ånd, som dialogen indtil nu har været præget af;

5. mener, at Cuba, hvis det igen ansøger om tiltrædelse af Cotonou-aftalen, skal modtage et hurtigt svar, hvilket både AVS-landene og Den Blandede Parlamentariske Forsamling AVS-EU ved flere lejligheder har krævet;

6. opfordrer AVS-EU-Ministerrådet til at sikre, at Cubas eventuelle tiltrædelsesansøgning behandles retfærdigt, uvildigt og rimeligt og på de samme vilkår, som de andre signatarstater har fået;

7. mener, at EU's og Cubas myndigheder skal udvide dialogen med hensyn til alle spørgsmål af fælles interesse på en konstruktiv og åbenhjertig måde, herunder dialogen om en fremtidig samarbejdsramme;

8. opfordrer Kommissionen til at styrke sine tiltag om samarbejde, bl.a. med de civile og ikke-statslige organisationer i Cuba;

9. glæder sig over Kommissionens beslutning om at åbne en delegation i Havanna og anmoder om en tidsplan for gennemførelse af denne beslutning;

10. håber, at EU og Cuba vil fortsætte med samme åbenhed og imødekommenhed;

11. pålægger sine formænd at sende denne beslutning til AVS-EU-Ministerrådet, Kommissionen, generalsekretærerne for FN samt til regeringen og parlamentet i Cuba.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om situationen i Stillehavsregionen

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til sine tidligere beslutninger om Stillehavsregionen, navnlig situationen i Fiji og på Salomonøerne,

A. der henviser til, at Stillehavsregionen for nylig har været præget af etniske spændinger og politisk uro,

B. der henviser til, at organisationer som "Pacific Regional Forum" bevæger sig mod etableringen af et frihandelsområde for Stillehavsregionen, hvilket vil fremme økonomisk vækst og bæredygtig udvikling på Fijiøerne og i AVS-staterne i regionen,

C. der henviser til, at der blev afholdt parlamentsvalg i Fiji i august og september 2001,

D. der henviser til, at George Speight, som førte an i et kup i Fiji for to år siden, er blevet idømt livsvarig fængsel efter at have erklæret sig skyldig i forræderi,

E. der henviser til, at en domstol i Fiji i en dom har erklæret, at en bestemmelse i forfatningen giver mulighed for dannelse af en flerpartiregering,

F. der henviser til, at afstemningen ved Salomonøernes første valg, siden det voldelige kup i 2000, forløb fredeligt,

G. noterer sig Salomonøernes økonomiske og sociale problemer,

H. der henviser til, at geografisk isolation og en transportinfrastruktur med utilstrækkelige ressourcer ofte resulterer i, at befolkningerne destabiliseres, hvilket har negative følger for den samfundsøkonomiske udvikling i små lande og deres økonomier, navnlig i forbindelse med udviklingen i den private sektor, handel, sundhed og turisme,

Fiji

1. fremhæver, at de seneste valgresultater i Fiji afspejlede folkets vilje efter et frit og retfærdigt valg;

2. bemærker, at de internationale observatører har fremsat forslag til forbedringer af valgsystemet til fremtidig brug og opfordrer de relevante myndigheder til at overveje disse forslag;

3. opfordrer alle dele af det fijianske samfund til at arbejde sammen i forsoningens ånd for at genoprette et demokratisk styre i Fiji;

4. glæder sig over Den Europæiske Unions beslutning om at ophæve alle de sanktioner, som blev indført mod Fiji efter kuppet den 19. maj 2000, og opfordrer Kommissionen til at tage alle de skridt, der kan lette en hurtig gennemførelse af de udviklingsbistandsprojekter, som er blev forsinket som følge af den nylige politiske situation i Fiji;

5. mener, at Den Europæiske Unions beslutning om at ophæve alle sanktioner mod Fiji er truffet på baggrund af den positive udvikling, landet har oplevet, siden Fiji vendte tilbage til forfatningsmæssigt styre;

Salomonøerne

6. støtter alle bestræbelser på at skabe national samling og forsoning på Salomonøerne;

7. anerkender, at Salomonøerne ikke har råd til yderligere etnisk uro;

8. opfordrer indtrængende Kommissionen til nøje at overvåge vejen mod demokrati og reformer på Salomonøerne, navnlig i lyset af den altafgørende rolle, som EU's midler spiller, og, hvor dette er relevant, at hjælpe regeringen i genopbygningsprocessen;

Investeringer

9. opfordrer Kommissionen til at yde bistand til landene i Stillehavsregionen med henblik på at hjælpe dem med at finde EU-virksomheder, der er villige til at investere i regionen, navnlig små- og mellemstore virksomheder, og, om nødvendigt, at yde bistand til de virksomheder, som i øjeblikket investerer i området;

Luftfart og små østater

10. anerkender, at mange Stillehavsøer, især de små østater, er ugunstigt stillede som følge af uregelmæssige og sparsomme transportforbindelser, og at dette problem berører navnlig Cookøerne, Kiribati, Niue, Nauru og Tuvalu;

11. opfordrer Kommissionen til at notere sig de vanskeligheder, som de små østater i Stillehavsregionen oplever med hensyn til luftfartsforbindelserne i området;

12. anmoder Kommissionen om, når den træffer afgørelse om foranstaltninger i medfør af Cotonou-aftalens bilag VI, artikel 4 og 5 om bistand til de små østater i AVS, at overveje spørgsmål om lufttransport og søtransport og om muligt at foreslå kvantificerbare initiativer og programmer, for at hjælpe de enkelte AVS-stater og deres borgere;

13. pålægger sine formænd at sende denne beslutning til AVS-EU-Ministerrådet, Kommissionen, generalsekretærerne for De Forenede Nationer og Commonwealth samt til regeringen på Salomonøerne og i Fiji.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om de økonomiske partnerskabsaftaler (ØPA)

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til artikel 37, stk. 1, i Cotonou-aftalen vedrørende forhandlingerne om økonomiske partnerskabsaftaler "i forberedelsesperioden, der udløber senest den 31. december 2007",

A. der henviser til, at der i Cotonou-aftalens artikel 1 henvises til det partnerskab, der består mellem AVS-staterne og Fællesskabet, og at dette partnerskab "har som centralt mål at mindske og med tiden udrydde fattigdom i samspil med målet om at fremme bæredygtig udvikling og gradvis integration af AVS-staterne i verdensøkonomien",

B. der henviser til, at AVS-EU-partnerskabets mål bør være at udvikle AVS-staterne økonomisk, socialt og kulturelt og lette omlægningen af AVS-staternes integrationsgrundlag til verdensøkonomien for at danne grundlag for bæredygtige former for fattigdomsfokuseret udvikling,

C. der henviser til, at alle fremtidige ordninger vedrørende udvikling, økonomisk samarbejde og handel inden for AVS-EU bør struktureres med henblik på at reducere ulighederne mellem kønnenes adgang til økonomiske ressourcer, muligheder og resultater,

D. der henviser til, at alle fremtidige ordninger vedrørende udvikling, økonomisk samarbejde og handel inden for AVS-EU bør støtte og fremme den strukturelle omlægning af AVS-staternes økonomier, således at staternes produktionsstruktur skifter fra varer med lav efterspørgsel og stagnerende eller faldende priser til produktion af varer og serviceydelser med stigende efterspørgsel og stigende priser,

E. der henviser til, at alle fremtidige ordninger vedrørende udvikling, økonomisk samarbejde og handel inden for AVS-EU bør støtte, at den lokale merværdi øges i forbindelse med behandlingen af produkter i AVS-staterne til det hjemlige, regionale eller internationale marked,

F. der bemærker, at det i Cotonou-aftalens artikel 37, stk. 6, fastslås, at Fællesskabet "i 2004 vurderer [...] situationen i de lande uden for kredsen af mindst udviklede lande, som efter konsultationer med Fællesskabet beslutter, at de ikke er i stand til at deltage i en økonomisk partnerskabsaftale, og det undersøger alle alternative muligheder",

G. der bemærker, at det i artikel 37, stk. 7, fastlægges, at der i forhandlingerne "tages hensyn til udviklingsniveauet og handelsforanstaltningernes socioøkonomiske virkninger for AVS-staterne samt til staternes evne til at tilpasse sig og justere deres økonomier i takt med liberaliseringsprocessen",

H. der anerkender, at ingen AVS-stat skal være ringere stillet med hensyn til betingelserne for adgang til EU's marked end under de aktuelle handelsordninger,

I. der bemærker, at alle fremtidige AVS-EU-ordninger skal tage hensyn til de små økonomiers behov, herunder små ø-udviklingsstater og økonomier, der er afhængige af en enkelt vare, med det formål at sikre, at de ikke står i en ufordelagtig position ved indførelse af eventuelle WTO-forenelige handelsordninger,

J. der erkender, at det er vigtigt at sikre, at handelsforhandlingerne føres på en åben, gennemsigtig og altomfattende måde, så alle interessenter, herunder de nationale parlamenter, inddrages i de handelspolitiske drøftelser for at sikre, at forhandlingerne føres og resultaterne opnås med de bredere mål for bæredygtig udvikling for øje,

K. der bemærker, at de kommende forhandlinger er særligt vigtige for AVS-staterne, eftersom EU er den vigtigste handelspartner for mange af dem, og at det er vigtigt, at der tilskyndes til en bred drøftelse om, hvilken form fremtidige AVS-AU-partnerskabsaftaler skal have,

L. der erkender, at der er kapacitetsbegrænsninger i AVS-staterne, og at det derfor er vigtigt at sikre, at de handelsordninger, der etableres mellem AVS-staterne og EU, tager højde for dette,

M. der anerkender EU's bidrag på 20 mio. EUR til udvikling af AVS-staternes kapacitet inden for handelsforhandlinger,

N. der henviser til, at EU på det seneste fælles møde for Det Blandende Ministerudvalg for handel i Nairobi anførte, at beløbet bør anses som et indledende beløb,

O. der erkender, at tidsplanen for AVS-staternes forberedelser til forhandlingerne er blevet negativt påvirket af forsinkelserne i forberedelsen af undersøgelserne og oprettelsen af projektforvaltningsenheden med det resultat, at det vil være vanskeligt at nå at forberede et AVS-mandat tids nok til, at der kan indledes omfattende forhandlinger i september 2002,

P. der anerkender behovet for at bevare en effektiv mulighed for markedsadgang for AVS-eksportørerne,

Q. der bemærker, at nogle af de største barrierer for AVS-staternes eksport til EU er regulerende foranstaltninger, herunder sundheds- og sikkerhedsforanstaltninger, og oprindelsesregler,

R. der er af den opfattelse, at AVS-staterne står over for betydelige problemer på udbudssiden i deres bestræbelser på at hæve deres industri til en standard, der vil være acceptabel for EU,

S. der erkender, at mange AVS-regeringer er bekymrede for den virkning, som en gennemførelse af frihandelsaftaler med EU kunne have på regeringens indtægter og dermed de midler, der er til rådighed for visse dårligt stillede grupper som f.eks. de fattige, kvinder og den oprindelige befolkning,

T. der erkender, at det manglende fremskridt inden for den aktuelle reform af den fælles landbrugspolitik vil kunne få negative indvirkninger på landbrugs- og landbrugsforarbejdningsindustrien i AVS-staterne,

1. opfordrer alle parter til at overholde de juridiske og politiske forpligtelser, der følger af Cotonou-aftalens artikel 35, 36 og 37 om forhandling af økonomiske partnerskabsaftaler, og navnlig sikringen af de fordele, som AVS-staterne løbende drager af de eksisterende handelsordninger; bekræfter, at denne forpligtelse er selve essensen af troværdigheden af og parternes tro på AVS-EU-samarbejdet;

2. kræver, at alle fremtidige AVS-EU-partnerskabsaftaler skal være relevante i forhold til AVS-staternes prioriteringer, idet der skal tages højde for behovet for passende differentiering i forhold til de små lande, herunder små ø-udviklingsstater og indlandsstater, og det skal sikres, at AVS-staterne drager fordel af reel adgang til det europæiske marked;

3. opfordrer til, at de økonomiske partnerskabsaftaler struktureres på en sådan måde, at de medvirker til bæredygtig udvikling og fattigdomsbekæmpelse i AVS-staterne;

4. fremhæver, at det er nødvendigt, at de økonomiske partnerskabsaftaler støtter den strukturelle omlægning af AVS-økonomierne og hjælper med at reducere uligheder mellem kønnene med hensyn til adgang til økonomiske og sociale ressourcer og muligheder;

5. opfordrer til, at forhandlingsprocessen struktureres således, at de vigtigste områder for AVS-staterne behandles på en klar og systematisk måde inden for en realistisk tidsramme;

6. opfordrer de nationale og regionale parlamenter til at etablere de nødvendige mekanismer med henblik på at gøre det muligt for alle interessenter at deltage i de politiske drøftelser på nationalt og regionalt niveau for at sikre, at forhandlingerne føres med vidtgående mål for bæredygtig udvikling for øje;

7. understreger, at alle parter bør anstrenge sig for at sikre en åben og gennemsigtig forhandlingsproces;

8. opfordrer indtrængende EU til at tage højde for vigtigheden af at fjerne de resterende restriktioner for markedsadgang, som i øjeblikket er pålagt AVS-staternes eksport, navnlig i de områder, hvor der kan drages fordel af øget produktion og øget eksport;

9. opfordrer til anvendelse af oprindelsesregler, etablering af regulerende foranstaltninger og anvendelse af sundheds- og plantesundhedsstandarder på en sådan måde, at der tilskyndes til nye investeringer i AVS-staterne, og de økonomiske omkostninger for de små AVS-virksomheder minimeres;

10. kræver, at de eksisterende institutionelle ordninger for ydelse af bistand og specielt begrænsningerne på udbudssiden tages op til revision med henblik på at fastslå, hvor effektive de er;

11. kræver, at der etableres og gennemføres koordinerede og integrerede landespecifikke bistandsprogrammer til afhjælpning af begrænsninger på udbudssiden ud over de aktuelle initiativer inden for de eksisterende AVS-EU-samarbejdsordninger;

12. kræver, at der ydes bistand til imødegåelse af de mulige negative skattemæssige justeringer, der kunne opstå som følge af indførelse af nye handelsordninger, med særlig vægt på institutionelle reformer og styrkelse af statslige skatteopkrævningsorganer i AVS-staterne, identificering af de udgifter, der er af største betydning for og indvirkningen af de nye skatteforanstaltninger på ugunstigt stillede grupper, navnlig fattige, kvinder og den oprindelige befolkning;

13. understreger vigtigheden af at vurdere de eventuelle virkninger, som den igangværende reform af den fælles landbrugspolitik vil kunne få for AVS-staterne, og opfordrer til etablering af mekanismer med henblik på at minimere de mulige negative indvirkninger af sådanne reformer;

14. pålægger sine formænd at sende denne beslutning til AVS-EU-Minsterrådet og Kommissionen.

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om forhandlinger mellem EU og AVS-staterne om handel og oprindelsesregler samt sundheds- og plantesundhedsforanstaltninger

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til beslutning nr. 5/LXXIV/01 fra AVS-Ministerrådets 74. samling i Bruxelles den 6. og 7. december 2001, hvori der opfordres til, at problemet med undersøgelsesmissioner vedrørende produkters oprindelse sættes på Den Blandende Parlamentariske Forsamling AVS-EU's dagsorden;

A. der henviser til, at et af de vigtigste mål i Cotonou-aftalen er at fremme og fremskynde den økonomiske, kulturelle og sociale udvikling i AVS-staterne,

B. der henviser til, at de to parter, der har underskrevet Cotonou-aftalen, i medfør af bestemmelserne i aftalens artikel 3 har forpligtet sig til at afholde sig fra at træffe foranstaltninger, der kan bringe disse mål i fare,

C. der er klar over vigtigheden af investeringer til fordel for AVS-staternes økonomiske og sociale udvikling,

D. der henviser til, at de stærkt subsidierede europæiske og nordamerikanske produkters adgang til AVS-markedet har bidraget til en svækkelse af disse landes økonomiske og sociale struktur, fejlernæring, sult og afhængighed af hjælp udefra,

E. der henviser til det primære formål med oprindelsesreglerne er at fremme den industrielle udvikling og skabe beskæftigelse i AVS-staterne samtidig med, at der undgås handelsafvigelser, som kan reducere effektiviteten af EU's toldtarif,

F. der bemærker oprindelsesreglernes kompleksitet i forhold til visse produkter, navnlig fiskerivarer og tekstiler,

G. der henviser til, at der er behov for vedtagelse eller styrkelse af lovgivningen og håndhævelsen heraf i forhold til kontrol af ubæredygtig jagt og kommerciel handel med vildt,

H. der henviser til, at en delvis fortolkning uden retligt grundlag af bestemmelserne i protokol nr. 1 om oprindelsesreglerne vil kunne begrænse industrialiseringsbestræbelserne i AVS-staterne ved at reducere investeringerne i disse lande væsentligt,

I. der henviser til bestemmelserne i artikel 26 i protokol nr. 1 i den fjerde Lomé-konvention og i artikel 32 i protokol nr. 1, bilag V, i Cotonou-aftalen,

J. der er betænkelig ved den procedure, der følges i produktoprindelsesundersøgelsesrejserne, de metoder, som Kommissionens Afdeling for Bekæmpelse af Svig (OLAF) benytter ved gennemførelsen af disse rejser i AVS-staterne, og de foranstaltninger, der træffes i forhold til de berørte lande efter disse undersøgelser,

K. der henviser til behovet for at sikre, at bestemmelserne om administrativt samarbejde overholdes nøje, samt til den alvorlige skade, som AVS-staterne vil kunne lide i tilfælde af manglende overholdelse af disse bestemmelser,

L. der er opmærksom på vigtigheden af sundheds- og plantesundhedsforanstaltninger til beskyttelse af menneskers, dyrs og planters sundhed,

M. der henviser til bestemmelserne i Cotonou-aftalens artikel 12, hvori det fastlægges, at såfremt Fællesskabet påtænker at træffe en foranstaltning, som kan berøre AVS-staternes interesser, underretter det i god tid disse herom med henblik på konsultationer, inden foranstaltningerne vedtages,

N. der henviser til, at Kommissionen har tendens til at vedtage sundheds- og plantesundhedsforanstaltninger uden at underrette AVS-staterne i god tid, hvilket er en overtrædelse af bestemmelserne i Cotonou-aftalens artikel 48,

O. der henviser til, at disse foranstaltninger forudsætter, at AVS-staterne foretager justeringer, der medfører store omkostninger og primært påvirker landbrugssektoren, som udgør en vigtig del af AVS-staternes eksportindtægter,

P. der henviser til bestemmelserne i artikel 2, 3, 5, 9 og 10 samt i bilag B i WTO-aftalen om sundheds- og plantesundhedsforanstaltninger,

Q. der henviser til, at den sundhedskontrol, der foretages ved indgangen til Fællesskabet, er mere skadelige for AVS-staterne end den, der gennemføres inden eksport,

1. opfordrer Den Europæiske Union til:

(a) at tillade en undersøgelse af de aspekter af oprindelsesreglerne, der fortsat er komplekse;

(b) at sikre en korrekt standardgennemførelse af protokol nr. 1 i overensstemmelse med det primære formål med Cotonou-aftalens oprindelsesregler og i overensstemmelse med EU's udviklingspolitik;

(c) at gøre kontrolmekanismerne for OLAF's aktiviteter mere effektive for at sikre, at EU's medlemsstaters myndigheder ikke træffer foranstaltninger, der er til skade for AVS-staterne udelukkende på baggrund af et isoleret initiativ fra OLAF, der ikke er blevet drøftet i Kommissionen;

(d) at tage alle nødvendige forholdsregler for at sikre streng overholdelse af forpligtelserne i de relevante bestemmelser i Cotonou-aftalen og WTO-aftalen om gennemførelse af sundheds- og plantesundhedsforanstaltninger;

(e) at gennemføre bestemmelserne om sær- og forskelsbehandling i WTO-aftalen om gennemførelse af sundheds- og plantesundhedsforanstaltninger;

(f) at etablere en mekanisme for eksportkontrol i stedet for kontrol ved indgangen til Fællesskabet;

(g) at yde økonomisk og teknisk bistand til AVS-staterne, så de kan etablere den nødvendige infrastruktur og udvikle deres kapacitet med henblik på at forbedre overvågningen og forvaltningen af sundheds- og plantesundhedsspørgsmål;

(h) at undgå brug af sundheds- og plantesundhedsforanstaltninger forklædt som handelsrestriktioner;

2. mener, at de fremtidige handelsforhandlinger mellem AVS-staterne og EU skal bygge på en vurdering af den aktuelle handelsliberaliseringspolitik og dennes virkninger på AVS-staternes økonomier;

3. opfordrer til, at AVS-staterne og EU i deres fremtidige handelsforhandlinger har bæredygtig udvikling som mål, og at der i forhandlingerne fokuseres på at støtte AVS-staternes indsats for at udvikle deres egen udviklingsstrategi og deres autonomi;

4. mener, at der i indsatsen for at bekæmpe fattigdom særligt skal tages fat på de strukturelle årsager til AVS-staternes fattigdom, og kræver indstilling af eksportsubsidierne, der ødelægger de lokale markeder, sanering af gæld, der opsluger over 40 % af BNP i de mindst udviklede lande, reform af de aktuelle WTO-regler og udskiftning af disse med mere retfærdige regler, der tager højde for de sydlige landes interesser;

5. mener, at den private sektor, som har et socialt såvel som miljømæssigt ansvar, kan bidrage til bæredygtig udvikling, og påpeger, at AVS-staterne er ansvarlige for at vedtage passende regler til beskyttelse og udvikling af deres industrisektor og for at åbne deres markeder selektivt i lyset af deres økonomiske situation uden dog at bringe den lokale private sektor i fare;

6. opfordrer til, at der tages alle nødvendige skridt med henblik på at begrænse det ulovlige forbrug af kød fra vilde store aber og informere befolkningen i alle AVS- og EU-stater om de store sundheds-, bevarings- og handelsrisici, der er forbundet med at spise kød fra vilde store aber;

7. pålægger sine formænd at sende denne beslutning til AVS-EU-Ministerrådet, Kommissionen og Verdenshandelsorganisationen (WTO).

(1) Vedtaget af Den Blandede Parlamentariske Forsamling AVS-EU den 21. marts 2002 i Cape Town (Sydafrika).

BESLUTNING(1)

om det nye partnerskab for Afrikas udvikling (NEPAD)

Den Blandede Parlamentariske Forsamling AVS-EU,

- forsamlet i Cape Town (Sydafrika) den 18.-21. marts 2002,

- der henviser til verdenstopmødet om bæredygtig udvikling i Johannesburg (Sydafrika) i september 2002,

- der henviser til det nye afrikanske initiativ, der blev vedtaget af Den Afrikanske Union i Lusaka (Zambia) i juli 2001,

A. der henviser til, at afrikanske ledere har udviklet et nyt initiativ, Det nye partnerskab for Afrikas udvikling (NEPAD),

B. der henviser til, at det nye partnerskab for Afrikas udvikling (NEPAD) er blevet godkendt af Organisationen for Afrikansk Enhed/Den Afrikanske Union (OAU/AU) og støttes af en lang række af verdens ledere og organisationer, herunder EU og AVS,

C. der henviser til, at det nye partnerskab for Afrikas udvikling (NEPAD) bygger på en fast og fælles overbevisning hos de afrikanske ledere om, at de har en uopsættelig pligt til at udrydde fattigdom og lede Afrika i retning af bæredygtig vækst og udvikling, samtidig med at der skabes forudsætninger for, at Afrika kan deltage aktivt i verdensøkonomien og internationale organers politik,

D. der henviser til, at det nye partnerskab for Afrikas udvikling (NEPAD) påtænker at arbejde med og gennemføre konkrete planer og programmer, der bl.a. sigter mod:

- at fremme fred, sikkerhed, demokrati og politisk styring,

- at forbedre økonomiske og erhvervsmæssig styring,

- at bygge bro over infrastrukturkløften, bl.a. den digitale kløft,

- at fremme udviklingen af menneskelige ressourcer og standse tendensen til hjerneflugt fra kontinentet,

- at udvikle landbrug og industri og fremme kultur, videnskab og teknologi,

- at forbedre markedsadgangen i Afrika og mellem Afrika og de udviklede lande,

E. der henviser til, at det nye partnerskab for Afrikas udvikling (NEPAD) bygger på princippet om afrikansk ejerskab, ansvar og ledelse, herunder en erkendelse af, at Afrikas udvikling skabes af Afrikas egen befolkning,

F. der henviser til, at det nye partnerskab for Afrikas udvikling (NEPAD) ikke desto mindre erkender, at dens succes afhænger af positive tilkendegivelser fra internationale partnere, herunder:

- metoder til at øge strømmen af private midler til Afrika, forbedre gældssaneringen og reformere programmerne for officiel udviklingsbistand (ODA),

- øget adgang til de globale markeder for afrikanske produkter,

- udvikling af et nyt partnerskab med industrialiserede lande og multilaterale organisationer på baggrund af gensidige tilsagn, forpligtelser, interesser, bidrag og fordele,

G. der henviser til, at det nye partnerskab for Afrikas udvikling (s) blev oprettet på baggrund af bekymrende tegn på voksende marginalisering af de afrikanske økonomier og de afrikansk folk inden for verdensøkonomien, og i takt med, at den digitale kløft inden for informations- og kommunikationsteknologi (IKT) bliver stadig større,

H. der henviser til, at det nye partnerskab for Afrikas udvikling (NEPAD) ikke desto mindre er baseret på den positive opfattelse, at Afrika har et enormt potentiale, og at det er i hele verdens interesse at sikre, at kontinentet udvikles,

I. der tror på, at NEPAD's vision og program for Afrikas vækst og udvikling er sammenhængende,

J. der konstaterer, at der tages skridt til at føre de forskellige programmer, der er blevet udarbejdet under det nye partnerskab for Afrikas udvikling (NEPAD), ud i livet, og at EU ligeledes skal tage højde for den særligt ugunstige situation for de små og afsides beliggende østater i Vestindien, Det Indiske Ocean og Stillehavet,

1. glæder sig over det nye partnerskab for Afrikas udvikling (NEPAD) og udtrykker sin fulde støtte til dette nye, vitale initiativ, som bør fremme bæredygtig udvikling og hjælpe med at bekæmpe fattigdom;

2. erkender, at der er råderum for en effektiv tilpasning af AVS-EU-samarbejdet og NEPAD;

3. mener, at de internationale organisationer